Ani českí zamestnanci automobiliek nie sú spokojní s platom

BRATISLAVA, PRAHA. Automobilky ťahajú zvyšovanie platov v strednej Európe. Konkurencia lacnou pracovnou silou sa pomaly končí. Mzdy v českej Škoda Auto sú dvaapolkrát nižšie ako v sesterskej automobilke Audi, ktorá má podobnú ziskovosť na jedného zamestnanca, uviedol internetový portál českého denníka Hospodárske noviny. Maďarsko a Poľsko sa snažia na rast miezd cielene tlačiť. Česko by sa pred prijatím eura malo priblížiť mzdám v západnej Európe, myslí si guvernér ČNB Jiří Rusnok. Štrajk v slovenskom Volkswagene sa môže stať míľnikom na ceste k vyšším príjmom v celej strednej Európe. V najväčšom slovenskom súkromnom podniku, ktorý má tiež jedny z najvyšších miezd v krajine, sa od utorka (20.6.) štrajkuje. Zamestnanci chcú dostať pridané 16 percent. Požiadavky a odhodlanie odborárov v slovenskom Volkswagene presahujú čokoľvek podobného v posledných rokoch a naznačujú nový trend: stredoeurópske štáty už nebudú môcť v budúcnosti toľko konkurovať lacnou pracovnou silou ako doteraz. "Neprimerané navyšovanie platov je pre našu spoločnosť neprijateľné," reagoval šéf Volkswagenu Slovakia Ralf Sacht. V Česku už odborári uvažujú o nasledovaní Slovákov. "Potrebná väčšina zamestnancov ale stále nemá toľko odvahy, aby si požadovala rast miezd tak radikálnym spôsobom," uviedol šéf odborárov v nošovickom Hyundai Patrik Fupšo. Vo firme nedávno uzavreli dvojročnú kolektívnu zmluvu. "Tá robotníkom ponúka rast príjmov o dvanásť percent," uviedol hovorca závodu Petr Vaněk. O štrajku sa takmer každý rok hovorí aj v Škode Auto. Vedenie podniku sa ale nakoniec vždy dohodlo so zamestnancami na raste miezd. "V Škodovke vždy príde k politickému tlaku, že mzdy sa toľko zvyšovať nemôžu, pretože by firma príliš vyčnievala v regióne a komplikovala by podnikanie ďalším firmám," tvrdí Libor Dvořák, podpredseda odborového zväzu Kovo, ktorý sa kolektívneho vyjednávania v Škodovke v minulosti zúčastnil. Štrajková vlna inšpirovaná Volkswagenom je zatiaľ málo pravdepodobná - väčšina automobiliek v Česku, na Slovensku, v Poľsku a v Maďarsku sa v posledných mesiacoch na raste miezd s odbormi už dohodla. Tému vyšších miezd však chcú riešiť čoraz častejšie politici. Predovšetkým tlačia na zahraničných investorov, ako je Volkswagen, aby viac peňazí, ktoré v regióne vzniknú, tu tiež zostalo - napríklad vo forme miezd. V roku 2014 z Česka odtieklo 334,2 miliardy Kč (12,72 miliardy eur) a Česko je spoločne s Poľskom a Maďarskom medzi krajinami EÚ, odkiaľ v podobe dividend a ďalších platieb odchádza v pomere k HDP najviac peňazí. Automobilky sú v strednej Európe najviditeľnejšou súčasťou modelu ekonomického rozvoja postaveného na lacnej a kvalifikovanej pracovnej sile. Aj preto štrajk Volkswagenu priťahuje pozornosť, hoci slovenský závod firmy rozhodne nie je najziskovejším v regióne. Obľúbeným argumentom pri zvyšovaní miezd - a to aj pri štrajku slovenského Volkswagenu - je "približovanie sa západnej Európe". Priepasť medzi úrovňou cien a príjmov je podľa guvernéra ČNB Jiřího Rusnoka dôvodom pre odloženie prijatia eura. Teraz je podľa neho ideálne obdobie priblížiť sa mzdovej úrovni eurozóny. "Zatiaľ čo v západnej Európe mzdy prakticky nerastú, v ČR rastú o päť percent," povedal Rusnok. Podľa ekonómov je model ekonomiky založený na nízkej cene za kvalifikovanú prácu neudržateľný. "Matematicky vzaté, keby mzdy rástli o dve percentá rýchlejšie v Česku než v Nemecku, rozdiel v príjmoch by sa zmazal za 35 rokov. Pri päťpercentnej úrovni už za 15 rokov," hovorí ekonóm Petr Teplý z Vysokej školy ekonomickej.


Vzťahy s Českom môžu byť podľa Bugára príkladom pre iné štáty

Bugár sa stretol s predsedom českej snemovne Radkom Vondráčkom.

BRATISLAVA. O vzájomných slovensko-českých vzťahoch, ako aj o významných výročiach, ktoré si Slovensko aj Česko pripomínajú v tomto roku, hovoril v pondelok podpredseda parlamentu Béla Bugár (Most-Híd) s predsedom Poslaneckej snemovne českého parlamentu Radkom Vondráčkom. Bugár zastúpil v úlohe hostiteľa predsedu parlamentu Andreja Danka, ktorý dnes musel zrušiť svoj program pre zdravotné problémy. Návšteva Vondráčka podľa Bugára opäť potvrdila tradíciu, že Slovensko navštívia vrcholní českí predstavitelia ako prvú krajinu po nástupe do funkcie. „Máme nielen dobré vzťahy, ale aj partnerské a priateľské. Aj napriek rozvodu naše štáty spolupracujú takým spôsobom, že môžu byť príkladom aj pre ostatné štáty EÚ,“ vyhlásil Bugár. Zdôraznil, že spoločné postoje sú dôležité nielen v rámci Visegrádskej štvorky, ale budú dôležité aj pre diskusie o budúcnosti EÚ. Slovensko spolu s ČR budú mať podľa neho takto silnejší hlas. Radek Vondráček (ANO) pred novinármi poukázal na fakt, že Česi čoraz menej vedia po slovensky na rozdiel od Slovákov, ktorí sa s češtinou stretávajú vo svojich televíziách častejšie a viac jej rozumejú. Navrhuje preto, aby sa pod záštitou oboch parlamentov dostalo viac slovenčiny do českých verejnoprávnych médií. Vondráček tiež pripomenul, že predstaviteľov čakajú v tomto rou viaceré spoločné podujatia zamerané na oslavy napríklad 100. výročia vzniku Československa. Konkrétne ich nemenoval, no spomenul pozvanie od Bugára na 1. septembra, keď Slovensko oslávi Deň ústavy.


Pakistanská polícia zasiahla proti stovkám islamistických demonštrantov

Islamisti požadujú odvolanie ministra spravodlivosti.

ISLAMABAD. K zrážkam medzi islamistickými demonštrantmi a políciou došlo v sobotu v pakistanskej metropole Islamabad. Asi 8500 príslušníkov elitných policajných jednotiek a polovojenských zložiek zasiahlo s použitím gumových projektilov a slzotvorným plynom proti stovkám účastníkov sedacieho štrajku, informovali agentúry AP a Reuters. Približne 2000 členov islamistickej strany Tehríke Labbaik Já Rasúl Alláh blokuje od začiatku novembra dôležitú príjazdovú cestu do Islamabadu. Islamisti požadujú odvolanie ministra spravodlivosti Záhida Hámida za to, že z prísahy, ktorú musia zložiť kandidáti do volieb, bola vynechaná zmienka o prorokovi Mohamedovi, čo považujú za rúhanie. Minister sa za to ospravedlnil a označil to za administratívnu chybu, ktorá bola neskôr napravená. Blokáda pakistanské hlavné mesto prakticky paralyzovala. Bezpečnostné zložky najskôr nezasiahli, pretože islamisti oznámili, že za svoju vec sú ochotní zomrieť. V súvislosti so zásahom úrady nariadili súkromným televízny kanálom, aby prerušili svoje vysielanie. Podľa príslušného orgánu pre reguláciu elektronických médií informovanie o bezpečnostných operáciách v priamom prenose porušuje zákony. Štátna pakistanská televízia naďalej vysiela, no do programu zaradila diskusiu o politike.


Americká vláda bude mať peniaze do októbra

WASHINGTON. Americký prezident Donald Trump podpísal koncom tohto týždňa zákon o výdavkoch federálnej vlády. Tá tak bude mať zabezpečené financovanie svojej činnosti do konca súčasného rozpočtového roka, čo znamená do 30. septembra. Ak by sa tak nestalo, USA by si zopakovali situáciu z konca roka 2013, keď v dôsledku neschválenia návrhu rozpočtu Kongresom sa vláde minuli financie a jej chod sa výrazne obmedzil. Bez Trumpovho podpisu by vláda už od soboty 6. mája nemala peniaze na svoju činnosť. Vo štvrtok schválil potrebný návrh zákona o výdavkoch federálnej vlády v objeme zhruba 1,2 bilióna USD (1,09 bilióna eur) Senát. Za hlasovalo 79 senátorov, 18 bolo proti. Zákon umožní pokračovanie výdavkov vlády a zároveň zvýši výdavky na armádu. Zahrňuje aj výdavky na zabezpečenie hraníc, nezahrňuje ale financie na Trumpom presadzovaný múr na hraniciach s Mexikom. Pri tejto požiadavke prezident nakoniec ustúpil, hrozilo totiž, že v takom prípade by k schváleniu návrhu zákona nedošlo a vláda by nemala peniaze na svoj chod.


Americký dolár stúpol na novú najvyššiu hodnotu za 14 rokov

LONDÝN. Americký dolár dnes posilňuje a k euru a košu mien sa pohybuje okolo najvyššie hodnoty za 14 rokov. Dolár podporil komentár šéfky centrálnej banky USA (Fed) Janet Yellenová, ktorá posilnila očakávania trhu, že by Fed mohol v budúcom roku zvyšovať úroky rýchlejšie, než sa teraz čaká. Japonský jen naopak výrazne oslabuje kvôli rozhodnutiu japonskej centrálnej banky ponechať svoju menovú politiku bez zmeny. V pondelok (19.12.) výrazne posilňovali japonský jen a švajčiarsky frank po útokoch v Turecku a v Nemecku. Obe meny sú považované za bezpečné investície v čase neistôt. Dnes však obe meny svoje pondelkové zisky zmazali. Yellenová v pondelok neskoro večer uviedla, že americký trh práce je teraz najsilnejší za takmer desať rokov, čo naznačuje, že by rast miezd mohol zrýchliť. Yellenová sa síce nezmienila o menovej politike, niektorí analytici však uvádzajú, že skutočnosť, že nezatratila najnovšie kroky investorov, ktorí teraz vsádzajú na to, že Fed zvýši v budúcom roku úroky trikrát, pomáha doláru k ďalšiemu rastu. Dolár stabilne posilňuje od 8. novembra, kedy bol novým prezidentom USA zvolený Donald Trump. Investori očakávajú, že Trumpová vláda zníži dane a zvýši fiškálne výdavky, čo urýchli ekonomický rast USA a infláciu, napísala agentúra Reuters.


Väčšina Francúzov je spokojná s vládou, rastie podpora Macronovho hnutia

PARÍŽ. Väčšina Francúzov je spokojná so zložením novej vlády premiéra Édouarda Philippa. Vyplýva to z prieskumu verejnej mienky, ktorý si dala urobiť a jeho výsledky vo štvrtok zverejnila francúzska spravodajská televízia BFMTV. Podľa prieskumu 54 percent respondentov verí, že nová vláda bude pracovať efektívne. Približne rovnaký počet z nich je presvedčených, že vládny kabinet splní sľuby o obnove Francúzska, ktorú počas svojej predvolebnej kampane avizoval novozvolený prezident Emmanuel Macron. Kým prívrženci vládnych strán sú k fungovaniu a úspešnosti novej vlády skôr optimistickí, väčšina voličov ľavicového hnutia Nepoddajné Francúzsko (FI) a ešte viac (75 percent) prívržencov nacionalistického Národného frontu (FN) je skôr pesimistická a domnieva sa, že Philippova vláda nebude schopná vyriešiť problémy Francúzska. Zloženie novej francúzskej vlády oznámili v stredu. Pozostáva z 22 členov: 18 ministrov a štyroch štátnych tajomníkov, je v nej 11 žien a 11 mužov. Polovica členov vlády doteraz v politike nepôsobila, angažovali sa skôr v občianskej spoločnosti. Jediným členom bývalej socialistickej vlády, ktorého Philippe povolal do svojho tímu, je exminister obrany Jean-Yves Le Drian zastávajúci teraz post ministra pre Európu a zahraničné veci. V rezorte obrany ho vystriedala Sylvie Goulardová. Funkciu ministra ekonomiky Philippe zveril svojmu spolustraníkovi zo strany Republikáni (LR) Brunovi Le Mairovi, ktorý vlani v novembri, keď sa v primárkach rozhodovalo o kandidátovi LR pre prezidentské voľby, obsadil štvrté miesto. Ministrom vnútra je Gérard Collomb, socialistický starosta Lyonu. Vo Francúzsku stále platí výnimočný stav vyhlásený po smrtiacich teroristických útokoch z uplynulých dvoch rokov. Prvé zasadnutie novej vlády sa uskutoční dnes v Paríži, dodala agentúra Reuters. V súvislosti s parlamentnými voľbami vo štvrtok premiér Philippe vo vysielaní rozhlasovej stanice France Inter potvrdil platnosť pravidla, že nebude možné, aby ministri kumulovali poslanecký mandát s výkonom funkcie člena vlády. "Budú musieť podať demisiu," vyhlásil. France Inter dodala, že o poslanecký mandát sa chce uchádzať šesť členov novovytvorenej vlády. Philippe súčasne odmietol tvrdenia, že vláda bola vytvorená, aby pred parlamentnými voľbami robila kampaň Macronovmu hnutiu. "Táto vláda bola vytvorená, aby vydržala," uviedol. Pripustil, že konanie parlamentných volieb je zásadnou vecou, ale vyhlásil, že úlohou vlády je pripraviť obnovu Francúzska a následne spustiť reformné projekty. Nesúhlasil ani s kritikou, že vo vláde - na rozdiel od Macronových vyhlásení - nie je zachovaná rodová rovnosť. Poukázal na to, že ženy v jeho vláde budú viesť ministerstvá s náročnou agendou. Najnovší prieskum verejnej mienky, vykonaný inštitútom Harris, naznačuje nárast sympatií k Macronovej novej centristickej strane Republika vpred!, čo by mohlo znamenať, že v júnových parlamentných voľbách by mohla získať dostatok hlasov v parlamente a tým aj podporu pre svoje reformné plány.


Biznis šatník má svoje pravidlá. Ako ho zostaviť a neminúť veľa peňazí?

Niektoré pracovné pozície si nevyžadujú, aby sa v šatníku dodržiavali špeciálne pravidlá. Ak však pracujete v kancelárii, mali by ste myslieť na to, ako si zachovať vkus a pôsobiť medzi kolegami alebo na pracovných stretnutiach seriózne. Preto sa zameriame na biznis šatník a na to, ako ho zostaviť za čo najmenej financií. Oblečenie, v ktorom budete pôsobiť profesionálne, vás totiž nemusí pripraviť o niekoľko výplat. Predtým, ako si čokoľvek kúpite, zvážte iné možnosti získania nových kúskov do šatníka. Niekedy stačí aj dočasné riešenie, napríklad v prípade firemných večierkov alebo špeciálnych stretnutí s obchodnými partnermi. Požičovní spoločenských šiat je veľa. Narastá však aj počet predajní, v ktorých si oblečenie a doplnky možno nielen kúpiť ale aj požičať. Bežné oblečenie a doplnky od lokálnych značiek, ktoré sa vyrábajú v duchu slow fashion, požičiava napríklad projekt Šumné a prenajať šaty si môžete aj v rámci značky Must Have. A ak máte v skrini náhodou oblečenie, ktoré vás omrzelo, bezplatne si ho môžete vymeniť na rôznych „swapoch“, ktoré sa organizujú čoraz častejšie po celom Slovensku. Sú to bazáre, no bez platenia. Stačí si len povymieňať jeden kúsok za druhý a takýmto spôsobom inovovať šatník. Ak vám sadne veľkosť, požičiavať si môžete aj súkromne, medzi kamarátkami či rodinnými príslušníkmi. Ak svoj šatník chcete premeniť na miesto z ktorého viac sála pojem „biznis“ a máte ambíciu zmeniť jeho vzhľad na profesionálnejší, choďte na to pomaly. Čerstvé absolventky alebo ženy, ktoré si našli práve novú prácu, možno majú pocit, že si musia do práce nakúpiť všetky veci nanovo. No bolo by to bezvýznamné plytvanie financiami a zároveň neetické voči životnému prostrediu. Ak si naozaj potrebujete vybudovať profesionálny šatník, postupujte po krokoch. Napíšte si zoznam vecí, ktoré nutne potrebujete, k nim si doplňte údaj o tom, či je lepšie ich kúpiť, pretože ich budete používať často, alebo či si ich stačí raz za čas požičať. Prioritou by mali byť v prvom rade kúsky, ktoré budete nosiť najčastejšie. A najistejšie je aj preto staviť na kvalitu. Ak na sociálnej sieti Pinterest zadáte heslo kapsulový šatník alebo anglický výraz capsule wardrobe, objavíte nespočetné množstvo obrázkových návodov a inšpirácií, vďaka ktorým pochopíte princíp tejto skladby šatníka. Ide o kolekciu základných kusov oblečenia, ktoré sa spolu jednoducho kombinujú, sú univerzálne, nepodliehajú premenlivým módnym trendom, pristanú vám a vyjadrujú váš štýl. Kapsulový šatník je ideálna forma zostavenia profesionálneho šatníka. Medzi biznis kúsky, ktoré by vo vašej súkromnej kolekcii nemali chýbať, jednoznačne patria čierny kostým, ktorého súčasti sa dajú nosiť aj osobitne, biela alebo krémová blúzka, čierne lodičky, veľká pevná, štruktúrovaná kabelka. V šatníku by tak mali byť kúsky v neutrálnych farbách, ktoré spolu budú ladiť, akokoľvek ich namixujete. Určite by v ňom nemali chýbať farby ako čierna, biela, béžová či svetlomodrá a tmavomodrá. Aby sa váš vzhľad zmenil na profesionálny, nemusíte si kupovať len oblečenie priamo označené týmto prívlastkom. Aj s kúskami na bežné nosenie dokážete pôsobiť ako profesionálky. Do práce a na pracovné stretnutia môžete nosiť aj džínsy. Skombinujte ich s jemnou blúzkou, vkusnými šperkami, mokasínami alebo elegantnými lodičkami, pevnou kabelkou a sakom. A profesionálny vzhľad je na svete. Svetre a topy s veľkými výstrihmi môžete napríklad nosiť naopak a výstrih prehodiť na chrbát. Tomu stačí vhodný krátky masívny náhrdelník a je to vyriešené. Ak zas máte v skrini dlhšie tuniky alebo kratšie šaty, pod ne si ešte môžete dať sukňu áčkového strihu a predĺžiť ich tak do decentných šiat. Klasické kúsky sú stávka na istotu. Určite by v biznis šatníku nemali chýbať. Šatník rozdeľte podľa letnej a zimnej sezóny s prídavkom niekoľkých celoročných kúskov. Mix oblečenia by mal obsahovať aspoň jednu čiernu koženú bundu, klasický béžový kabát, sako, lodičky a kvalitnú kabelku. Dôležité je zachovať jednoduchosť. S farbami a zdobením to nepreháňajte ani v prípade doplnkov. Aj šperky by mali byť jemné a navzájom ladiť. Slušivá kombinácia saka s nohavicami nikdy nič nepokazí. Najistejšie je mať v skrini takúto kombináciu v čiernej farbe. Ako alternatíva šiat sú v biznis šatníku vhodné aj kostýmové šaty. Recepcia, banket, firemný večierok. V biznis prostredí sa v priebehu roka udejú rôzne podujatia, na ktoré je dobré mať pripravené aspoň jedny klasické puzdrové šaty, napríklad malé čierne alebo kúsok v svetlých farbách. Prípadne skombinujte áčkovú sukňu po kolená s jednoduchým topom a sakom. K tomu už postačia len slušivé lodičky.


Fico nebude kandidovať na ústavného sudcu ani v marcovej voľbe (video)

Fico kandidovať nebude

Komentár

Video

Podcast

BRATISLAVA. Šéf Smeru Robert Fico nebude kandidovať za ústavného sudcu ani v marcovej voľbe. So Smerom vyhrať budúce voľby a má "najvyššie politické ambície". "Ja sa na týchto voľbách nezúčastním, nebudem kandidovať. Ale nevylučujem, že ma tu o dvanásť rokov neuvidíte znovu," povedal na utorkovej tlačovej konferencii Fico. Poslanci minulý týždeň ani po dvoch pokusoch nezvolili kandidátov na ústavných sudcov, pretože koaličné strany Smer a SNS voľbu zablokovali. Ich poslancom sa nepáčilo, že je voľba verejná. Tretia koaličná strana Most-Híd naopak s tajnou voľbou nesúhlasila. Šéf Mosta-Hídu Béla Bugár zároveň povedal, že za Fica jeho strana hlasovať nebude. Denník SME sa v pondelok rozprával s viacerými koaličnými poslancami, ktorí tvrdili, že ešte vo štvrtok cez deň rokovali s koaličnými partnermi z Mosta-Hídu a SNS, ktorých kandidátov by mohli podporiť. Už od rána pritom bolo jasné, že voľby budú verejné. Nakoniec do rokovaní vstúpil Robert Fico, ktorý bol proti zvoleniu čo i len šiestich kandidátov, na ktorých sa koalícia predbežne dohodla. Naopak premiér Peter Pellegrini sa v parlamente vo štvrtok stretol s koaličnými lídrami a zopakoval, že by mali byť zvolení šiesti kandidáti. "V Smere mali dokonca potom aj stretnutie vedenia, čo znamená podpredsedovia spolu s Ficom a pohádali sa s ním, lebo povedal, že dohoda na šiestich menách v žiadnom prípade," hovorí zdroj z koalície pre SME. Fico na stretnutí Pellegrinimu podľa kuloárnych informácií vulgárne vynadal, napísal šéf OĽaNO Igro Matovič na facebooku. "Čo si o sebe myslíš ty skur.... buzerant vyje....?" si vypočul Pellegrini od ožratého Fica v minulý štvrtok na stretnutí predsedníctva Smeru, kde boli spolu s vedením prítomní aj viacerí radoví poslanci Smeru. Vypenil, keď zistil, že kým bol na pohrebe Valkovej mamy, jeho poslanci 'uplácali' dohodu na šiestich menách," napísal Matovič. Fico označil takéto reči za nezmysel. „Nechápem, prečo by nemala byť normálna diskusia na tému, či nájdeme 18 kvalitných kandidátov na sudcu,“ povedal Fico. Aj Bugár potvrdil, že sa s poslancami Smeru vo štvrtok rozprávali o voľbe aspoň šiestich kandidátov. „Ak prišlo k nejakej zmene v klube Smeru, tak o nej neviem a ideme hlasovať,“ avizoval. Fico sa v ten deň k hlasovaniu odmietol vyjadriť a zaútočil na novinárov. „Vy ste najväčší zločinci, vy ste v tejto republike napáchali najviac škody,“ povedal Fico a potom pred novinármi ušiel. Poslanec Smeru Ľuboš Blaha cez víkend zase na facebooku napísal, že ak mal Bugár nejaké dohody, tak možno s individuálnymi poslancami Smeru, ale určite nie s klubom Smeru. „Klub sa jasne vyjadril, že chceme tajnú voľbu. A že neuhneme. Všetci sme podporili Roberta Fica. Bodka. Môžem skúsiť aj google preklad do maďarčiny, ak niekto nerozumie,“ napísal Blaha. Fico pochválil šéfa SNS Andreja Danka, ktorý ako jediný podľa neho drží slovo. Nedá sa to podľa neho povedať o Bélovi Bugárovi či Andrejovi Kiskovi. „Čo by urobil Béla Bugár, ak by sme verejne vyhlásili v prípade jeho kandidatúry, že ho nikdy nebudeme podporovať. Napriek tomu neberiem politiku osobne, nie som malý,“ povedal Fico. Danko pritom v lete 2017 pred redaktorom časopisu .týždeň, reagoval po Ficovej výzve na odvolanie jeho ministra Petra Plavčana slovami "podrazil ma". Most-Híd reagoval, že ak sa vládna koalícia dohodne na konkrétnych menách kandidátov na post ústavných sudcov, strana nebude trvať na verejnej voľbe.


Kurdské referendum je definitívne neplatné

Najvyšší súd žiada anulovať výsledky referenda skôr, ako sa začnú rokovania medzi vládou a predstaviteľmi autonómneho kurdského regiónu.

BAGDAD. Iracký najvyšší súd ponúka autonómnemu kurdskému regiónu možnosť odstúpiť od kontroverzného referenda o nezávislosti a anulovať výsledky hlasovania, v ktorom výrazná väčšina voličov podporila osamostatnenie sa od Bagdadu. Najvyšší federálny súd tak zopakoval predchádzajúce rozhodnutie, ktorým označil referendum z 25. septembra za protiústavné. Bagdad žiada Kurdov anulovať výsledky skôr, ako sa začnú rokovania medzi centrálnou vládou a predstaviteľmi autonómneho kurdského regiónu. Nezáväzné referendum Kurdov odmietol Irak aj okolité štáty a vyslúžilo si tiež kritiku zo strany USA či Organizácie Spojených národov. V dôsledku hlasovania obsadili iracké vládne sily severné mesto Kirkúk a ďalšie sporné oblasti. Viac ako 90 percent voličov sa v referende vyslovilo za nezávislosť irackého Kurdistanu. Referendum je nezáväzné, a tak k oficiálnemu získaniu nezávislosti zrejme nedôjde. Proti konaniu referenda sa ostro vyjadril Bagdad, ktorý dokonca vyzval úrady v autonómnom Kurdistane, aby výsledky referenda zrušili. S krokom Kurdov takisto nesúhlasia niektoré štáty, predovšetkým Turecko a Irán. Podľa oficiálnych výsledkov za nezávislosť hlasovalo 92,73 percenta voličov. Volebná účasť prekročila 72 percent.


Siedmu náročnú etapu pretekov Okolo Švajčiarska vyhral Bernal

7. etapa (Unterterzen - St. Gotthard, 216,6 km) BRATISLAVA. Kolumbijský cyklista Egan Bernal smeruje za celkovým triumfom na pretekoch Okolo Švajčiarska. Jazdec tímu Ineos suverénne zvíťazil v piatkovej siedmej etape z Unterterzenu s cieľom na kopci San Gottardo a upevnil si vedenie v celkovej klasifikácii. V 217 km dlhej, náročnej horskej etape nasadil Bernal do úniku 2,5 km pred cieľom a vybojoval svoje prvé etapové víťazstvo v tomto ročníku. O druhé miesto bojovali jazdci tímu Bahrain Merida, druhý skončil s odstupom 23 sekúnd Talian Domenico Pozzovivo, na treťom mieste finišoval Austrálčan Dennis Rohan. Bernal si poistil žltý dres celkového lídra, pred druhým Rohanom zvýšil náskok už na 41 sekúnd. Slovák Peter Sagan v etape výrazne zaostal za najlepšími. Pretekár tímu Bora-Hansgrohe vystúpil z balíka na začiatku záverečného stúpania, približne 11 km pred cieľom. "Bola to ťažká etapa, plná náročných stúpaní s finišom na slávnom a ťažkom San Gottardo. Nastúpali sme množstvo kilometrov. Držali sme sa v hlavnej skupine, až záverečný kopec sme išli pomalšie," povedal Sagan pre RTVS. Na podujatí, ktoré preňho slúži ako generálka na Tour de France, má trojnásobný majster sveta na konte rekordných sedemnásť etapových triumfov. Prvé kilometre sa niesli vo vysokom tempe, prvé pokusy o únik sa začali až po 40 km. Na horskej prémii Films sa stabilizovala vedúca skupina s ôsmimi jazdcami. Tá si dokázala pred hlavným balíkom vypracovať až štvorminútový náskok. Pelotón vedený tímom Ineos manko postupne skresával a únik pohltil na cieľovom stúpaní na San Gottardo. Zároveň pripravoval pozíciu pre Bernala. Kolumbijčan nastúpil 2,5 km pred cieľom a žiadny z konkurentov nedokázal odpovedať. Bernal napokon nadelil dvojici z Bahrain Merida v cieli vyše 20 sekúnd. Celkové poradie po 7. etape /žltý dres/


Lajčák: Kroky Slovenska v kauze Skripaľ závisia od reakcií Ruska

Minister zahraničných vecí hovoril o kauze Skripaľ s britským veľvyslancom Andrewom Garthom.

BRATISLAVA. Minister zahraničných vecí Miroslav Lajčák (nominant Smeru) hovoril o prípade otráveného ruského agenta Sergeja Skripaľa v Spojenom kráľovstve s britským veľvyslancom Andrewom Garthom. Informoval o tom tlačový odbor rezortu. Ďalšie kroky Slovenska budú závisieť od reakcie Ruska, ktoré je podľa Británie za otravou agenta. Minister zároveň odsúdil útok chemickou látkou na Skripaľa a jeho dcéru, považuje ho za neakceptovateľné porušenie medzinárodných dohôd. Lajčák zopakoval, že jeho rezort si v utorok (27.3.) predvolal ruského veľvyslanca a žiadal vysvetlenie k prípadu. Ministerstvo ho tiež požiadalo o vyvrátenie podozrení, že s "odsúdeniahodným činom na území Spojeného kráľovstva malo Rusko čokoľvek spoločné". "Reakcie Ruskej federácie v najbližších dňoch ovplyvnia ďalšie kroky, ktoré sme v tejto veci pripravení zvážiť. Budeme pozorne sledovať proces a priebeh vyšetrovania prípadu a po vyhodnotení všetkých relevantných skutočností sme pripravení prijať aj ďalšie opatrenia," povedal Lajčák. Pre kauzu otráveného ruského agenta viaceré štáty vyhostili ruských diplomatov. Slovensko sa k nim nepripojilo. Prezident Andrej Kiska žiada v súvislosti s kauzou jasný postoj Slovenska. Podľa ministra zahraničných vecí zostáva pozícia Slovenska jednoznačná. "Vyjadrujeme plnú solidaritu so Spojeným kráľovstvom, ktoré vnímame ako nášho strategického spojenca a partnera," vyhlásil Lajčák. Slovensko tiež podľa neho jednoznačne odsúdilo útok chemickou látkou na Sergeja Skripaľa a jeho dcéru "ako neakceptovateľné porušenie medzinárodných dohôd a vyzvali sme Moskvu, aby plne spolupracovala a vyvrátila podozrenia, že stojí za týmto útokom". Lajčák zdôraznil, že tento konzistentný postoj Slovensko jednoznačne vyjadrilo dvakrát na pôde Európskej únie a dvakrát na úrovni NATO. "Jasne sme deklarovali, že použitie chemických zbraní vnímame ako jednoznačné a neakceptovateľné porušenie medzinárodného práva," doplnil Lajčák. Slovenská republika podľa rezortu "s plnou vážnosťou vníma hodnotenie Spojeného kráľovstva, že za útokom je pravdepodobne Ruská federácia". Verí, že zodpovedné britské orgány, aj s pomocou špecialistov OPCW, ako aj vďaka požadovaným informáciám z ruskej strany, čo najskôr odhalia páchateľov činu a pôvod zbrane. "Rovnako očakávame, že zodpovedné ruské orgány poskytnú v čo najkratšej dobe informácie, o ktoré požiadala britská strana. Toto očakávanie sme jasne komunikovali ruskému veľvyslancovi počas jeho predvolania," doplnilo ministerstvo.


Vzťah Trumpa a Merkelovej je podľa Bieleho domu veľmi dobrý

Biely dom označil vzťahy nemeckej kancelárky a amerického prezidenta za úplne neuveriteľné.

WASHINGTON. Biely dom v utorok chválil vzťah prezidenta Donalda Trumpa a nemeckej kancelárky Angely Merkelovej a označil ho ako "úplne neuveriteľný". Vyhlásenie nasledovalo len niekoľko hodín po tom, že americký líder na Twitteri ostro skritizoval Nemecko za jeho obchodnú a obrannú politiku. "Myslím si, že prezident by svoj vzťah s Merkelovou opísal ako úplne neuveriteľný," povedal hovorca Bieleho domu Sean Spicer. "Vychádzajú spolu veľmi dobre. Cíti voči nej veľký rešpekt," dodal Spicer. Trump v utorok už skôr označil na Twitteri nemeckú obchodnú politiku a politiku výdavkov na armádu za "veľmi zlé" pre Spojené štáty. Trumpovi sa totiž nepáči "obrovský deficit" obchodnej bilancie USA s Nemeckom a navyše, Nemci podľa neho platia do NATO a na armádu "oveľa menej", než by mali. Merkelová krátko pred Trumpovým tvítom znovu vyhlásila, že vzťahy USA a Nemecka sa dramaticky zmenili - reagovala tak na neúspešný summit krajín G7 v sicílskom meste Taormina. Spicer však vysvetľoval, že prezident Trump vníma Nemecko a Európu zo širšieho pohľadu, ako významných spojencov USA, a víta Merkelovej výzvy adresované Európe, aby hrala väčšiu úlohu vo svojej vlastnej obrane. "Prezident je presvedčený, že bude veľmi pozitívne, ak Európa zväčší svoju časť bremena (obrany)," vyhlásil Spicer. Merkelová na utorkovej tlačovej konferencii v Berlíne povedala, že diplomatické vzťahy s USA sú "výnimočne dôležité", ale nezhody v určitých otázkach znamenajú, že "my v Európe musíme chytiť osud do vlastných rúk". Jej vyjadrenia boli podobné ako to po víkendovom summite G7, keď naznačila, že Trumpovo vládnutie úplne prevrátilo tradičné spojenectvo Európy a USA. "Časy, keď sme sa mohli úplne spoľahnúť na iných, sú do určitej miery preč," povedala Merkelová. Avšak veľvyslankyňa USA pri OSN Nikki Haleyová uviedla v utorok v rozhovore pre televíziu MSNBC, že "Nemecko nakoniec uvidí, že sme za chrbtami našich spojencov". Haleyová dostala otázku týkajúcu sa skutočnosti, že Trump počas zahraničnej cesty v Európe nezopakoval záväzok USA dodržiavať článok 5 zmluvy o Severoatlantickej aliancii, ktorý zaväzuje členské krajiny ku kolektívnej obrane. Haleyová vyhlásila, že Trumpove výroky boli prehnane kritizované, táto kritika sa zameriavala na drobnosti v jeho vyjadreniach a že nenastala žiadna zmena v záväzku Spojených štátov voči článku 5. "Keby bola zmena v tejto politike, bol by to povedal," dodala veľvyslankyňa.


Prokuratúra zrušila obvinenie Špirkovi, prípad bude riešiť disciplinárna komisia

Špirko bol obvinený z trestného činu zneužívania právomoci verejného činiteľa.

BRATISLAVA. Krajská prokuratúra v Banskej Bystrici zrušila obvinenie prokurátorovi Úradu špeciálnej prokuratúry Vasiľovi Špirkovi a vec posunula disciplinárnej komisii Generálnej prokuratúry SR. Informoval o tom portál dennikn.sk. Prokurátor Špirko bol obvinený z trestného činu zneužívania právomoci verejného činiteľa v štádiu pokusu. Podľa výrokovej časti uznesenia o vznesení obvinenia sa mal prokurátor dopustiť okrem iného trestného činu aj tým, že dňa 17. júna 2016 si nechal predviesť obvineného Ing. Ľ. V. a "predstierajúc, že ide o neformálny, informatívny rozhovor, ktorého obsah uchová v tajnosti a nebude použitý na účel trestného konania, uskutočnil bez toho, aby poškodeného poučil o právach, ktoré mu prislúchajú podľa Trestného poriadku, ako aj o zodpovednosti za uvedenie vedome nepravdivých údajov vrátane následkov krivého obvinenia, výsluch Ing. Ľ. V. v bližšie nekonkretizovanom procesnom postavení". Špirko mal na starosti aj dozor nad vyšetrovaním ministra vnútra Roberta Kaliňáka (Smer), ktorý kúpil podiel vo firme B. A. Haus Ladislava Bašternáka.


Michalovčan Kira neinkasoval už 412 minút. Je to najviac v súťaži

MICHALOVCE. Brankár slovenského futbalového klubu MFK Zemplín Michalovce Matúš Kira si po víkendovom 20. kole Fortuna ligy 2018/2019 drží najdlhšiu sériu bez inkasovaného gólu v tomto ligovom ročníku. Dvadsaťštyriročný rodák z Košíc neinkasoval už 412 minút a prekonal doterajšieho tohtosezónneho lídra Igora Šemrinca z AS Trenčín (325 minút, pozn.). Michalovce v sobotu doma remizovali s Nitrou (0:0). MPrišli síce o päťzápasovú víťaznú sériu, na druhej strane však natiahli šnúru bez prehry už na šesť ligových duelov. Dve kolá pred koncom základnej časti FL sú v tabuľke na 5. mieste a sú blízko k tomu, aby v nadstavbe účinkovali v tzv. skupine o titul.


Zeman vyhľadával sám seba, preklikal sa k detskej pornografii

Polícia uzavrela vyšetrovanie detského porna v počítači českého prezidenta. Počítač nenapadli hackeri, ako Hrad pôvodne tvrdil.

PRAHA, BRATISLAVA. Český prezident Miloš Zeman si tak ako každý večer sadol k počítaču a prechádzal si internetové stránky, keď mu hackeri napadli počítač. Nainštalovať mu mali stránku s detskou pornografiou. „Pozeral som na to asi desať sekúnd, kým som pochopil, o čo ide a zavolal som ‚ajťákov‘ z Hradu,“ prezradil koncom marca prezident v rozhovore pre rádio Frekvence 1. Stopy podľa prezidenta viedli k hackerom z americkej Alabamy. Aj keď sa udalosť stala ešte v roku 2015, polícia sa ňou musela zaoberať, keďže mohlo ísť o ďalší hackerský útok na vysokopostaveného českého predstaviteľa. Po tom, čo polícia incident preverila, vyšetrovanie sa skončilo. „Nezistili sme žiaden zásah ďalšej osoby do počítača prezidenta. Jeho počítač žiadny hacker nenapadol,“ povedal zdroj oboznámený z kauzou pre server Neovlivni.cz. Hovorca prezidenta Jiří Ovčáček má však podľa serveru Aktuálně.cz iné vysvetlenie. „Pán prezident si ako každý večer vyhľadával články na tému Miloš Zeman a niektoré z týchto serverov, ktoré o ňom zverejnili články, boli napadnuté hackermi,“ tvrdí Ovčáček. Prezidentská kancelária mala následne upovedomiť prevádzkovateľov týchto webov, že na ich stránkach sa nachádza nevhodný obsah. Hovorca spomenul napríklad web Radiorazor, ktorý však dnes žiadne články neobsahuje. Ovčáček potvrdil, že Zeman sa k detskej pornografii preklikal sám. Súčasne však hovorca ešte v pondelok tvrdil, že prezident na pochybný obsah neklikol. Hrad chcú teraz navštíviť experti z Národného bezpečnostného úradu, aby bezpečnosť internetových sietí preverili. Ovčáček Českému rozhlasu povedal, že žiadne citlivé údaje z počítača uniknúť nemohli, keďže Zeman nepoužíva e-mail a do počítača si nič neukladá. Kritiku si prezident za túto malú kauzu vyslúžil od predsedu strany TOP09 Miroslava Kalouska. „Na svete je mnoho úchylných starcov, ktorí si prehliadajú detské porno. Nie každý to však vytára, len jeden je prezident ČR,“ napísal bývalý minister financií. Česká polícia predtým riešila hackerské útoky na premiéra Bohuslava Sobotku, ktorého súkromné e-maily zverejnili na internete.


Trump do uplynutia prímeria nemá v pláne stretnutie s čínskym prezidentom

Komplexná dohoda nie je pravdepodobná, kým sa nestretnú.

WASHINGTON. Americký prezident Donald Trump neočakáva, že sa stretne so svojim čínskym partnerom Si Ťin-pchingom pred lehotou na vyriešenie obchodného sporu. Na otázku, či má na budúci mesiac pripravené stretnutie s prezidentom Číny, Trump vo štvrtok novinárom povedal: "Ešte nie. Možno." Na ďalšiu otázku, či sa s ním stretne pred tým, ako 2. marca uplynie lehota na vyriešenie obchodného sporu, Trump odpovedal nie a pokrútil hlavou.Americký minister financií Steven Mnuchin a splnomocnenec USA pre obchod Robert Lighthizer vedú na budúci týždeň delegáciu do Pekingu, aby pokračovali v rozhovoroch, ktorých cieľom je vyriešiť nákladnú obchodnú vojnu. Trump však povedal, že komplexná dohoda nie je pravdepodobná, kým sa nestretne so svojim čínskym partnerom. Naposledy sa Trump a Si Ťin-pching stretli v decembri v Argentíne.


KOMERČNÝ OBSAHFirst moment dovolenka na leto 2017

Predaj First moment dovoleniek práve začína. Pozrite si prehľad zliav a bonusov cestovných kancelárií a výhodné tipy na zájazdy.

Pri first moment dovolenke máte okrem výrazných zliav aj ďalšie výhody. Nemusíte si vyberať z obmedzenej ponuky. Práve naopak, predaj dovoleniek na leto sa ešte len začína a vy si môžete vyberať najlepšie z najlepšieho: V sezóne letných dovoleniek 2017 ponúkajú niektoré Cestovné kancelárie (CK) nové destinácie a niektoré destinácie z ponuky naopak vyraďujú. Nepriaznivá situácia v obľúbených arabských destináciách navyšuje ceny napríklad v Andalúzii alebo na Malorke. Podobný trend nastáva aj Bulharsku, Grécku alebo v Albánsku. CK Turancar Aeolus Satur Solvex Tip Travel FTI Neckermann Reisen Na portáli dovolenka.sme.sk nájdete všetky ponuky prehľadne na jednom mieste a môžete pohodlne porovnávať konkrétne zájazdy >>>   Hotel Petra Mare(4*) sa nachádza priamo na piesočnej pláži, asi 700 m od centra Ierapetry. V okolí je množstvo cyklo chodníkov a dlhá plážová promenáda. Hotel ponúka exkluzívne služby pre rodiny s deťmi. Pýchou hotela je veľký detský bazén s množstvom zábavných prvkov a interiérové ihrisko. Rodinné izby majú pekný výhľad na more, v okolí vonkajšieho bazéna je príjemné posedenie a hotel organizuje animačné programy. Hotel IC Santai(5*) má výhodnú polohu, iba 35 minút cesty od letiska. Nachádza sa priamo na súkromnej piesočnej pláži s pozvoľným vstupom do mora. Hotel ponúka veľa zábavy a plážových atrakcií. Pre deti sú k dispozícii rôzne detské bazény s tobogánmi podľa vekových kategórií. Určite poteší aj vodné ihrisko so striekačmi, fontánami a rozprašovačmi. Priamo na pláži je tiež hotelový bar, okolie ideálna na cyklo výlety alebo prechádzky. Známa Antalya s ďalšími atrakciami a nákupnými možnosťami je vzdialená 40 km. Hotel Paradise Lago Turito(3*) sa nachádza na juhu ostrova Gran Canaria, asi 60 km od letiska. Hotel má skvelé zázemie pre rodinnú dovolenku a množstvo atrakcií pre všetky vekové skupiny hostí. Priamo pred hotelom je aquapark - komplex bazénov s morskou vodou Taurito Oasis. Vstup je v cene ubytovania a nájdete tu veľa toboganov, šmýkačiek a preliezok. Zo športov si môžete užiť napríklad squach, minigolf alebo jazdu na koni. Tmavá piesočná pláž je od hotela vzdialená iba 50 m, má pozvoľný vstup do mora a môžete si tu vychutnávať rôzne vodné športy.


Nemecký výrobca veterných turbín vstúpi na indický trh

HAMBURG. Senvion, hamburský výrobca veterných energetických zariadení, získal veľkú objednávku z Indie na vybudovanie veľkého parku. Senvion v nasledujúcich 18 mesiacoch postaví a uvedie do prevádzky 131 turbín, a každá z nich bude mať výkon 2,3 megawattu. Park s celkovým inštalovaným výkonom vyše 300 megawattov vznikne v spolkovom štáte Gujarát. Po jeho dokončení bude zásobovať energiou viac ako 290.000 domácností. Indická vláda si vytýčila za cieľ do roku 2022 inštalovať výkon energetických ekologických kapacít 175 gigawattov. "Tu sa ukazuje úspech našej globálnej expanznej stratégie," povedal šéf predaja firmy David Hardy. Manažér dodal: "Očakávame veľmi bohaté obdobie objednávok z indického trhu".


Obce s rómskymi osadami môžu odstrániť nelegálne skládky a lepšie nakladať s odpadom

Výzvu na podávanie žiadostí o nenávratné finančné príspevky vyhlásilo ministerstvo.

BRATISLAVA. Obce v siedmich slovenských krajoch okrem Bratislavského, v ktorých sa nachádzajú rómske osady, dostanú vyše deväť miliónov eur na odstránenie nelegálnych skládok a na zlepšenie systému nakladania s odpadom. Výzvu na podávanie žiadostí o nenávratné finančné príspevky vyhlásilo ministerstvo vnútra (MV SR) ako sprostredkovateľský orgán pre Operačný program Ľudské zdroje. Ako informoval tlačový odbor ministerstva, oprávneným žiadateľom je 1 043 obcí z Atlasu rómskych komunít. „Od januára 2016 sme vyhlásili piatu výzvu, ktorej cieľom je zvýšiť počet rómskych domácností s prístupom k zlepšeným podmienkam bývania. Nelegálne skládky sú problémom v mnohých častiach Slovenska. Nielenže majú negatívny dopad na našu prírodu, ale aj na vzájomné spolunažívanie,“ povedal podpredseda vlády a minister vnútra Robert Kaliňák.Výzva bude spolufinancovaná z Európskeho fondu regionálneho rozvoja sumou 8 160 295 eur. Zo štátneho rozpočtu je na projekty vyčlenených 960 035 eur. Zvyšných päť percent financovania je povinný zabezpečiť prijímateľ príspevku. Úspešní žiadatelia môžu za získané peniaze vybudovať stojiská na umiestnenie zberných nádob, zberné dvory či zakúpiť zberné nádoby, zberové vozidlá a ďalšiu techniku. Môžu ich tiež využiť na vytriedenie a odstránenie nezákonne umiestneného odpadu, ako aj na sanáciu nelegálnej skládky.Operačný program Ľudské zdroje vyhlásil za rok 2016 štyri výzvy. Zamerané boli na vybudovanie, rekonštrukciu alebo prestavbu materských škôl a komunitných centier a ako aj na podporu prístupu k pitnej vode. Celková alokácia z tohto operačného programu pre programové obdobie 2014 až 2020 je 383 miliónov eur z prostriedkov Európskej únie.


Kupujete byt? Realitky využívajú rôzne triky, ako zarobiť čo najviac

Bytov, pri ktorých treba zjednávať cenu, pribúda. Kupujúcim sa to nepozdáva.

BRATISLAVA. Ak si záujemca nájde na internete byt, ktorý stojí napríklad 90-tisíc eur, ešte to neznamená, že ho za takú cenu dostane. V posledných mesiacoch pribúda ponúk, pri ktorých realitné kancelárie či samotní predávajúci vyzývajú ľudí, aby pár tisíc k cene prihodili, ak chcú byt získať. Niektorí makléri to považujú za úplne normálne, a odvolávajú sa na to, že to bežne funguje vo svete. Iní si myslia, že je zjednávanie ceny voči kupujúcim nefér. Realitné kancelárie zvyknú pri zjednávaní cien používať dva postupy. V prvom prípade na ich webových stránkach nie je cena bytu napísaná vôbec, alebo je tam cena „od“. Hneď, ako záujemca príde na obhliadku, maklér mu oznámi, že byt dostane ten, kto dá najlepšiu ponuku. Rozhodujúca nemusí byť iba cena, ale aj rýchlosť kúpy či ďalšie podmienky. Takto predáva niektoré byty napríklad realitná kancelária Riešime bývanie, ktorá sídli v Bratislave. Takzvanú „tichú aukciu“ kancelária robí na žiadosť predávajúceho. „Tento spôsob predaja využívame už skoro osem rokov. V zahraničí je to bežná vec, u nás sa ešte len rozbieha,“ hovorí riaditeľ kancelárie Martin Čapo. Nie všetky byty sú do aukcie vhodné, ide skôr o luxusnejšie byty vo vychytených lokalitách alebo naopak tie, ktoré majú napríklad nevýhodu v dispozícii bytu a majitelia ich chcú čo najskôr a za dobrých podmienok predať. V Čapovej realitke to funguje tak, že sa na začiatku určí ponuková cena bytu. Všetci záujemcovia majú rovnakú šancu a nezáleží, kto skôr zavolal. Na obhliadke dostane každý informácie, ako aj leták o tom, ako ďalej postupovať. „Stanoví sa termín na zaslanie protiponuky, ktorý je vždy minimálne 24 hodín, ale väčšinou aj dva či tri dni po obhliadke. Znamená to, že sa nikto nemusí rozhodnúť hneď. Potom sa tieto ponuky komplexne vyhodnocujú a ten, kto predloží najzaujímavejšiu ponuku z hľadiska ceny či podmienok, byt získa,“ vraví Čapo s tým, že to niekedy môže byť poriadna „kovbojka“ a je dôležité, aby bol každý maklér na takéto aukcie vyškolený. Druhý spôsob predaja je taký, že sa realitka na svojom webe tvári, že predáva byt za fixnú cenu. Dohaduje si obhliadky s ľuďmi a až vtedy, keď niekto prejaví záujem, mu povie, aby zaplatil viac, lebo inak nehnuteľnosť predá niekomu inému. Práve takýchto predajov v poslednom čase pribúda, tvrdia viacerí oslovení makléri. Špekulanti sa zrejme snažia vyťažiť z toho, že o byty je veľký záujem. „Je to neprofesionálne, zavádzajúce a neetické,“ hovorí prezident Národnej asociácie realitných kancelárií Slovenska Ján Palenčár. Najčastejšie predávajúci žiadajú záujemcu, aby zvýšil cenu za dvoj- či trojizbové byty vo veľmi dobrých lokalitách. Zjednávanie ceny na poslednú chvíľu sa nepáči ani riaditeľovi košickej realitnej kancelárie Adomis Petrovi Gondoľovi. „Musím sa len pousmiať. V takýchto prípadoch asi predávajúci zacítia v kupujúcich ľahkú obeť," hovorí Gondoľ. "Možno priveľmi skoro prejavia záujem o kúpu, a tak predávajúci skúšajú, či sa im podarí zarobiť viac. A niekedy pasca klapne a obeť sa chytí." Makléri odporúčajú ľuďom, aby si dobre premysleli, či na takúto ponuku pristúpia. Ak realitná kancelária už na začiatku skúša vytiahnuť z človeka čo najviac peňazí, v budúcnosti to môže skúšať znovu. Alebo sa do kúpnej zmluvy môže snažiť pretlačiť ustanovenia, ktoré budú pre kupujúceho nevýhodné. Špekulácie s cenami bytov súvisia s tým, že o byty je v posledných mesiacoch obrovský záujem. Na jar prudko klesli ceny hypoték a s päťročnou fixáciou úroku sa dajú zohnať už za 1,5 percenta. Posmelilo to ľudí, aby sa poobzerali po novom bývaní a ich záujem spôsobil, že stúpli ceny bytov a domov medziročne o 4,8 percenta, v Bratislave o vyše šesť percent. Za štvorcový meter tak človek na Slovensku zaplatí v priemere 1279 eur, no v niektorých regiónoch aj omnoho viac. Tento text ste mohli čítať vďaka tomu, že platíte za obsah. Vážime si to.


TECH_FMNASA oznámila obrovský objav, prečo sú vedci takí nadšení

Veď je to „len“ ďalšia hviezdna sústava. Tak prečo toľko kriku? Vysvetľuje podcast TECH_FM.

Trvalo len pár minút a tá otázka padla. Po novom objave už nebudeme hovoriť len o hľadaní podmienok vhodných na vznik života, ďalším cieľom je objavenie samotného mimozemského života. Čo to teda medzinárodný tím vedcov vo vesmíre objavil? Prečo ten objav označujeme za ohromný? A ako teraz ďalej? Vypočujte si podcast TECH_FM. je program propagujúci vedu a nové technológie. Vzniká v spolupráci Tech.sme.sk a Rádia_FM a znie naživo v rozhlase každý štvrtok po 15:00.


Kiska podpísal zákon, ktorý má posilniť ochranu pôdy

Prezident odobril vznik Fondu na podporu kultúry národnostných menšín.

BRATISLAVA. Slovenskú pôdu bude pred špekulatívnymi výkupmi chrániť Ústava SR. Prezident Andrej Kiska podpísal ústavný zákon z dielne SNS, ktorý veľkou väčšinou v polovici mája schválila Národná rada. Za špekulatívny výkup poľnohospodárskej pôdy je podľa jedného z predkladateľov návrhu Tibora Bernaťáka (SNS) potrebné považovať jej výkup s cieľom nevyužívať pôdu na účely poľnohospodárstva. V budúcnosti tak Slovensku hrozí, že bude ohrozená potravinová bezpečnosť štátu a v neposlednom rade by mal za následok ohrozenie postavenia domácich poľnohospodárov, ktorí sa v súčasnosti nemôžu finančne rovnať s poľnohospodármi na spoločnom európskom trhu. Podľa Evy Antošovej považuje SNS pôdu za národné bohatstvo, ktoré je nenahraditeľné, nedá sa vyrobiť a v živote človeka má podobne ako voda nezastupiteľný význam. "Súčasná legislatíva vníma pôdu ako hociktorý iný tovar, čo sme my považovali za nesprávne, a preto sme pristúpili k riešeniu tejto problematiky," vysvetlila. Výsledkom je zakotvenie definície, že pôda je "neobnoviteľný prírodný zdroj, ktorý požíva osobitnú ochranu zo strany štátu a spoločnosti", a to priamo v článku 44 Ústavy SR. Po zmene v ústave by sa mali prijať zákony, ktoré by spresňovali procedúru nakladania s pôdou, či už obchodnými spoločnosťami alebo roľníkmi hospodáriacimi na pôde. Na zateplenie rodinného domu bude po novom možné získať vyšší príspevok od štátu ako vlani. Vyplýva to z novely zákona o energetickej hospodárnosti budov z dielne ministerstva dopravy. Maximálna dotácia stúpne z doterajších 6500 na 8800 eur. Schválenou úpravou z dielne rezortu obrany sa finančný príspevok pre dobrovoľného vojaka zvýši na 14,30 eur za každý deň výkonu dobrovoľnej vojenskej prípravy. Tým výška príspevku za mesiac dosiahne úroveň súčasnej minimálnej mzdy. Vojakovi dobrovoľnej vojenskej prípravy za 11 týždňov dobrovoľnej vojenskej prípravy bude vyplatený finančný príspevok vo výške 1 101,10 eura. Hlava štátu odobrila vznik Fondu na podporu kultúry národnostných menšín. Na základe zákona sa kompetencia prideľovania dotácií v tejto oblasti od 1. júla tohto roka presúva z Úradu vlády SR pod novú verejnoprávnu inštitúciu nezávislú od ústredných orgánov štátnej správy reprezentovanú odborníkmi zo všetkých národnostných menšín - Fond na podporu kultúry národnostných menšín. Nový fond bude zároveň hospodáriť s takmer dvojnásobným rozpočtom určeným na túto oblasť, a to so sumou osem miliónov eur. Prezident podpísal aj zákon, vďaka ktorému bude mať ministerstvo vnútra možnosť poskytovať dotácie na rekonštrukciu a modernizáciu budov hasičských zbrojníc dobrovoľných hasičských zborov obcí a tiež ich hasičskej techniky. Cieľom novely zákona o obchodnom registri, ktorá nadobúda účinnosť 1. júna tohto roka, je zavedenie systému prepojenia centrálnych registrov, obchodných registrov a registrov spoločností, zverejňovanie zapisovaných údajov a poskytovanie uložených listín aj prostredníctvom systému prepojenia registrov v elektronickej podobe. Cieľom je aj vykonanie výmazu podniku zahraničnej osoby alebo organizačnej zložky podniku zahraničnej osoby na základe oznámenia zahraničného obchodného registra alebo inej evidencie prostredníctvom systému prepojenia registrov. Podľa schváleného zákona o posunkovej reči sa zavádza termín , slovenský posunkový jazyk´, ktorý nahrádza spojenie ,posunková reč´. Novela vymedzuje skupinu ,nepočujúcich´, ku ktorým by mala mať spoločnosť z titulu ich špecifickej formy a miery postihnutia aj osobitý, zodpovedajúci a primeraný prístup k spôsobu vzdelávania. Odlíšenie skupiny nepočujúcich od skupín nedoslýchavých, ohluchlých či ľudí so zvyškom sluchu umožňuje, aby nedochádzalo k nesprávnemu zaradeniu dieťaťa s poruchou sluchu do nesprávnej vzdelávacej inštitúcie. Prezident schválil aj novelu zákona o trvalom ukladaní oxidu uhličitého do geologického prostredia a zákona o integrovanej prevencii a kontrole znečisťovania životného prostredia. Novela zákona o posudzovaní vplyvov na životné prostredie, ktorú Kiska podpísal, verejnosti poskytuje rozsiahle možnosti zapojiť sa do rozhodovania o stavbách a činnostiach s vplyvom na prírodu. Kiska prijal aj novelu zákona o integrovanej prevencii a kontrole znečisťovania životného prostredia, ktorá zjednocuje celý proces stavebného povoľovania v rámci integrovaného povoľovania. Obsahuje aj zmeny vyplývajúce z povinnosti ochrany životného prostredia a ľudského zdravia, napríklad novú povinnosť reálneho uzatvorenia a rekultivácie skládky v presne určenej lehote a povinnosť podať žiadosť o kolaudáciu po uzatvorení skládky.


Strany vládnej koalície v Izraeli našli kompromis a vyhli sa predčasným voľbám

Medzi koaličnými partnermi došlo k nezhodám pri zákone o výnimke z povinnej vojenskej služby pre ultraortodoxných židovských mužov.

JERUZALEM. Izraelský premiér Benjamin Netanjahu v utorok informoval, že stranám vládnej koalície sa podarilo dosiahnuť kompromis, ktorým sa krajina vyhne predčasným voľbám. Medzi koaličnými partnermi v Izraeli totiž došlo k nezhodám vo veci schválenia kontroverzného zákona, ktorý má obnoviť výnimku z povinnej vojenskej služby pre ultraortodoxných židovských mužov. O túto výnimku žiadali ultraortodoxné koaličné strany. Po dlhých rokovaniach sa koaličným stranám podarilo dospieť ku kompromisu ohľadom hlasovania o zákone, čím zabránili rozpadu vládnej koalície. Koaličná ultranacionalistická strana Izrael, náš domov (Jisrael bejtejnu), ktorá má v parlamente päť poslancov a vedie ju minister obrany Avigdor Lieberman, môže na základe dohody hlasovať proti obnoveniu zákona. Napriek nesúhlasu tejto pätice poslancov by zákon mal byť parlamentom schválený, keďže vládna koalícia má v 120-člennom zákonodarnom zbore 66 kresiel, konštatovala agentúra AP. Samotný Lieberman je rozhodným odporcom zákona. Ešte pred dosiahnutím kompromisu sa vyhrážal, že ak parlament výnimku schváli, jeho strana vystúpi z koalície. Toto svoje stanovisko však potom zmenil. Izraelská vláda je ohrozená aj sériou korupčných škandálov, do ktorých je zapletený samotný Netanjahu. Premiér však všetky obvinenia popiera a predčasné voľby odmieta. V riadnom termíne by sa parlamentné voľby v Izraeli mali konať v roku 2019.


Trump je podľa Severnej Kórey šialený starec, ktorého treba zbaviť moci

Severná Kórea adresovala americkému prezidentovi tvrdé slová.

PCHJONGJANG. Severná Kórea v stredu zareagovala na tvrdé slová amerického prezidenta Donalda Trumpa v Ázii vyhlásením, že Spojené štáty by ho mali zbaviť moci. Informovala o tom tlačová agentúra AP. Štátne médiá v Severnej Kórei označujú Trumpa ako "šialeného starca". Uviedli, že USA by mali donútiť Trumpa odísť, "aby sa vyhli hroziacej záhube". Severná Kórea ďalej cez médiá varovala, že USA by mali dať na jej radu, "ak nechcú strašnú jadrovú katastrofu a tragický koniec". Trump podniká v týchto dňoch cestu po východnej Ázii a práve je na návšteve Číny, kde podľa očakávania požiada prezidenta Si Ťin-pchinga, aby vyvíjal väčší tlak na Severnú Kóreu (KĽDR), nech sa vzdá svojho programu na vývoj nukleárnych zbraní. Šéf Bieleho domu pred stredajším príchodom do Číny vystúpil s prejavom na pôde juhokórejského parlamentu v Soule a povedal, že "všetky zodpovedné štáty musia spojiť sily, aby izolovali brutálny režim Severnej Kórey". Trump zároveň varoval Severnú Kóreu pred podceňovaním Spojených štátov. Vyhlásil: "Nepodceňujte nás! A neskúšajte nás! Budeme brániť našu spoločnú bezpečnosť, našu spoločnú prosperitu a posvätnú slobodu".


Matka obete zo Charlottesville sa odmietla stretnúť s Trumpom

Od stretnutia s Trumpom odradili matku Heather jeho zdržanlivé výroky k rasizmu.

CHARLOTTESVILLE. Matka Heather Heyer, 32-ročnej účastníčky sobotňajšej antirasistickej demonštrácie, ktorú zabil útočiaci neonacista, sa odmietla stretnúť s americkým prezidentom Donaldom Trumpom. Oznámila to v piatok v rozhovore pre televíziu ABC. K tomuto rozhodnutiu podľa vlastných slov dospela po tom, ako počula Trumpove vyjadrenia k udalostiam v Charlottesville. Trump v prvej reakcii na sobotňajší útok na účastníkov antirasistickej demonštrácie v Charlottesville, do ktorých opakovane narážal autom dvadsaťročný neonacista James Alex Fields, síce násilnosti odsúdil, hovoril ale o nenávisti a násilí "na mnohých stranách".Po mohutnej kritike a výzvach z mnohých strán, aby problém pomenoval adresne, keďže zo strany antirasistických demonštrantov k žiadnemu násiliu nedošlo, Trump v pondelok pritvrdil a vyhlásil, že neonacisti, členovia Kukluxklanu a ľudia presvedčení o nadradenosti bielej rasy sú "kriminálnici a zločinci". V utorok však opäť otočil a vyhlásil, že vinu za násilnosti v Charlottesville "nesú obe strany". Uznal, že medzi účastníkmi pochodu krajných pravičiarov, ktorý sa v meste konal súbežne s antirasistickou demonštráciou, boli "niektorí veľmi zlí", ale vyhlásil, že "na oboch stranách boli aj veľmi dobrí ľudia".Susan Bro, matka zabitej účastníčky protirasistickej demonštrácie, podľa vlastných slov najskôr iba zmeškala niekoľko telefonátov z Bieleho domu a nebola rozhodnutá pozvanie ignorovať. Ale po tom, ako počula Trumpove výroky, už stretnutie neprichádza do úvahy. "To sa nedá zmazať tým, že niekomu podáte ruku a poviete mu prepáč," povedala matka obete. Trumpovi odkázala, že by mal "rozmýšľať predtým ako niečo povie".


Japonci podávajú Trumpovi ruku. Za Pearl Harbor sa však neospravedlnia

Šinzó Abe ako prvý japonský premiér v histórii navštívil prístav Pearl Harbor.

WASHIGTON, BRATISLAVA. Pre Američanov to je dodnes niečo ako 11. september. Keď japonské letectvo takmer presne pred trištvrte storočím 7. decembra 1941 zaútočilo na ich havajský prístav v Pearl Harbor, podobný útok nielenže nečakali, ale už vôbec nepredpokladali, že bude taký bleskový, brutálny a smrtiaci. Japonci v priebehu niekoľkých hodín zabili 2 403 Američanov na mieste, ktoré malo byť pre amerických vojakov jedným z najbezpečnejších útočísk. Na Pearl Harbor chodili vojaci v tom čase v podstate za odmenu. Japonský premiér Šinzó Abe v utorok zavíta do Pearl Harbor vôbec ako prvý premiér v histórii krajiny vychádzajúceho slnka. A aj keď sa podobne ako jeho americkí partneri za útok neospravedlní, historici hovoria o míľniku. A hoci väčšina z pozostalých po útoku už dnes nežije, Američania ho dodnes považujú za jeden z hlavných dôvodov, prečo sa nikdy formálne neospravedlnili za Hirošimu a Nagasaki. Japonci to vnímajú opačne – Pearl Harbor berú ako odvetu za zhodenie amerických atómových bômb, hoci časovo to nesedí, keďže ich útok na havajskú základňu sa odohral skôr. „Je to dobrá správa,“ cituje Vox News historičku Jennifer Lindovú. Abeho gesto prirovnáva k tomu, keď si Francúzi, Američania a Nemci posledných dvanásť rokov pravidelne a spoločne pripomínajú vylodenie v Normandii aj napriek tomu, že pre každý z troch štátov kľúčová bitka druhej svetovej vojny znamenala niečo iné. Pre Francúzov je symbolom hrdinstva, pre Američanov porážky nacizmu a pre Nemcov to isté, len z opačnej strany. „Je to znak zmierenia a záväzku, že americko-japonské vzťahy ten bod zmierenia takisto dosiahli,“ tvrdí Lindová. Ak sa podobné gesto očakávalo od nejakého japonského politika, rozhodne ním nebol Abe. Konzervatívneho pravičiara obviňujú z prílišného nacionalizmu a viackrát sa pokúsil o premenu Japonska na veľmoc, ktorá si nedá diktovať politiku od iných mocností. Keď japonskí ľavičiari na 50. výročie útoku na Pearl Harbor v roku 1991 navrhli ospravedlnenie sa Američanom, Abe bol proti. Počas štyroch rokov, odkedy je na čele japonskej vlády, sa tiež pokúšal o ukončenie japonského pacifizmu zakotveného aj v ústave. Krajina má od druhej svetovej vojny formálne zakázané mať vlastnú armádu, aj keď v praxi má aj vlastné bojové zložky. Japonci tiež musia „trpieť“ početnú americkú základňu na Okinawe. Odtiaľ prišli viaceré správy o tom, že tam americkí vojaci znásilňujú japonské ženy. Ešte pred pol rokom proti okinawskej základni protestovali v uliciach Tokia desiatky tisíc japonských demonštrantov. „Je to masochizmus,“ vyhlásil Abe v narážke na japonský pacifizmus ešte v roku 2012. O rok neskôr navštívil kontroverznú hrobku Jasukuni, ktorá je venovaná padlým japonským vojakom, ktorí vraždili Juhokórejčanov a Číňanov. Aj preto je podľa analytikov Abeho cesta na Havaj prekvapivá. Mnohí ju vnímajú ako gesto, ktorým si chce nakloniť novozvoleného amerického prezidenta Donalda Trumpa. Ten už pred voľbami dal najavo, že s úhlavným nepriateľom Japonska, komunistickou Čínou, chce zatočiť. "Okrádajú nás," vyhlásil počas kampane Trump na adresu Číny. Práve Abe v novembri ako prvý zahraničný líder navštívil po vyhraných voľbách Trumpa. Analytici za tým vidia aj snahu Japonska, ktoré tvrdo zasiahla finančná kríza, ešte zlepšiť vzťahy s najdôležitejším obchodným, ale aj politickým partnerom. "Povedané slovami (amerického prezidenta) Franklina Roosevelta, Pearl Harbor je stále ohavnosťou,“ myslí si komentátor Daily Telegraph. „Ale efektívne povojnové partnerstvo medzi USA a Japonskom ponúka aj šťastnejšiu lekciu – keď si dva národy vymieňajú tovary a služby namiesto bômb a nábojov, majú z toho viac ako len finančný prínos. Obchod robí svet nielen bohatším, ale aj bezpečnejším miestom.“   Tento text ste mohli čítať vďaka tomu, že platíte za obsah. Vážime si to.


Koncern Fiat Chrysler stiahol ponuku na fúziu s Renaultom

Tvrdí, že na fúziu neexistujú vo Francúzsku politické podmienky.

PARÍŽ. Nadnárodný koncern Fiat Chrysler Automobiles (FCA) stiahol svoju ponuku na fúziu s francúzskou automobilkou Renault. Dôvodom bola požiadavka vlády v Paríži, ktorú obvinil zo zasahovania do dohody o zlúčení oboch firiem a vytvorení tretej najväčšej automobilky na svete. Zdroj blízky francúzskej automobilke povedal, že FCA sa stiahol po tom, ako sa Francúzsko snažilo odložiť rozhodnutie o dohode, aby získalo podporu Nissanu, japonského aliančného partnera Renaultu. Francúzski vládni predstavitelia tlačili na Nissan, aby túto fúziu podporil. Nissan povedal, že sa zdrží hlasovania. Francúzska vláda, ktorá vlastní 15-percentný podiel v spoločnosti Renault, tlačila aj na FCA a požadovala záruky, že Francúzsko nestratí pracovné miesta, a tiež vyplatenie dividend akcionárom spoločnosti Renault vrátane vlády. Uviedli to zdroje oboznámené s rozhovormi. FCA v pôvodnom návrhu neponúkol akcionárom Renault žiadne špeciálne dividendy. Fiat vo svojom vyhlásení skonštatoval, že vo Francúzsku v súčasnosti neexistujú také politické podmienky, aby toto zlúčenie úspešne pokračovalo. Renault v samostatnom vyhlásení oznámil, že jeho predstavenstvo "nie je schopné prijať rozhodnutie, pretože zástupcovia francúzskeho štátu požiadali o odloženie hlasovania na neskôr". Obe spoločnosti pritom investorom povedali, že fúzia zníži prevádzkové náklady a investície o 5 miliárd eur ročne. FCA by vďaka nej získal prístup k špičkovej technológii elektrického pohonu Renaultu, a splnil by tak normy pre automobily s nulovými emisiami. Renault by mal zase podiel na lukratívnom trhu taliansko-amerického koncernu FCA s Jeepmi a úžitkovými vozidlami RAM. Zatiaľ nie je jasné, čo teraz obe spoločnosti urobia, aby zvládli veľké náklady na rozsiahle technologické a regulačné zmeny. FCA bez úspechu už rokoval aj s francúzskou skupinou PSA Group, v ktorej má vláda v Paríži tiež svoj podiel. K náhlemu ukončeniu rozhovorov o fúzii došlo v stredu (5. 6.) po polnoci, keďže francúzska vláda, ktorá je vďaka 15-percentnému podielu najväčším akcionárom Renaultu, si určila svoje podmienky vrátane zachovania 20-ročného spojenia s Renaultom a Nissanom. Podľa zdroja z francúzskej vlády práve na poslednom bode sa fúzia "zadrhla". Nissan síce naznačil, že by sa zdržal hlasovania, ak by k nemu došlo v stredu večer. Vláda v Paríži však požiadala o "viac času" a odklad hlasovania na budúci týždeň, aby mohla využiť plánovanú návštevu ministra hospodárstva Bruna Le Maireho 7. júna v Japonsku na rozhovory s Nissanom. Na rokovaniach vo Francúzsku sa dosiahol pokrok a "predbežná dohoda". Šéf FCA John Elkann vedel, že spolupráca v rámci aliancie Renault-Nissan-Mitsubishi bola "kľúčovou podmienkou" a že podpora Nissanu je dôležitá, pripomenul zdroj. Nissan však naznačil, že úplná fúzia Renaultu a FCA by výrazne zmenila štruktúru jeho aliancie s Renaultom a žiadal zásadné preskúmanie ich vzťahu. Po kolapse rozhovorov o fúzii budú obe spoločnosti čeliť množstvu problémov. Akcie spoločnosti Nissan a Mitsubishi vo štvrtok na začiatku obchodovania v Tokiu klesli.


Bitcoin prekonal ďalší rekord, jeho hodnota stúpla nad 5000 dolárov

LONDÝN. Hodnota kybernetickej meny bitcoin vo štvrtok prvýkrát prekročila hranicu 5000 amerických dolárov. Od začiatku tohto roka sa tak viac než späťnásobila, uviedla agentúra Reuters. Bitcoin vznikol v roku 2009 ako alternatíva oficiálnych mien a odvtedy sa presadil ako popredná kybernetická mena sveta. Vytvára ju sieť počítačov so špecializovaným softvérom, naprogramovaným tak, aby uvoľňoval nové virtuálne mince stabilným a postupne sa spomaľujúcim tempom. Pretože nie je pod kontrolou žiadnej centrálnej banky a dá sa ľahko presúvať, často túto menu využívajú aj tí ľudia, ktorí chcú obísť dohľad úradov. Kurz bitcoinu je v porovnaní s oficiálnymi menami veľmi rozkolísaný a ľahko podlieha špekuláciám. Na rozdiel od bežných mien za sebou nemá žiadnu reálnu oporu v podobe ekonomiky, na ktorej výkon by bol naviazaný.


Zomrela veľká dáma francúzskej kinematografie Danielle Darrieuxová

Francúzska herečka zomrela vo veku sto rokov.

PARÍŽ. Vo veku 100 rokov zomrela v utorok vo svojom dome v Bois-le-Roi v kraji l'Eure francúzska herečka Danielle Darrieuxová, označovaná aj za veľkú dámu francúzskej kinematografie. Danielle Darrieuxová, celým menom Danielle Yvonne Marie Antoinette Darrieuxová, sa narodila 1. mája 1917 v Bordeaux vo Francúzsku. Vyrastala vo francúzskom Paríži a pred filmovú kameru sa dostala už ako 14-ročná. Stvárnila svojhlavú dospievajúcu dievčinu v adaptácii románu Le bal (Ples, 1931). Príslušné kruhy si ju všimli, ponúkli jej zmluvu na päť rokov a tak sa začala jej filmová kariéra. Hrala romantické dievčatá v komédiách a operetách, až sa postupne prepracovala k rolám bystrých mladých žien a oddaných mileniek v melodrámach s medzinárodným obsadením. Prelomom v jej kariére sa stala úloha rakúskej šľachtičnej Marie Alexandrine von Vetsera vo filme Mayerling (1936), ktorú z nešťastnej lásky zastrelil rakúsky korunný princ Rudolf. Na základe tohto výkonu ju angažovala americká hollywoodska filmová spoločnosť Universal Pictures a výsledkom bol film The Rage of Paris (1938). Po skúsenostiach v Hollywoode sa však Danielle Darrieuxová rozhodla vrátiť do Francúzska. V období druhej svetovej vojny (1939-45) počas nacistickej okupácie Francúzska často hrala v bezduchých komédiách vyrábaných pod nacistickým dohľadom. Po skončení vojny čelila obvineniam z kolaborácie, ale rehabilitovali ju. Obvinenia aj problémy v osobnom živote prispeli k poklesu jej hereckej aktivity v tomto období. V náročnejších dramatických úlohách zrelých žien sa výraznejšie uplatnila v 50. rokoch 20. storočia. Za vrchol tejto hereckej etapy Danielle Darrieuxovej sa označuje jej účinkovanie vo filmovej adaptácii Stendhalovho románu Le Rouge et le noir (Červený a čierny, 1954). Neskôr sa šarmantná a stále príťažlivá herečka predstavila v muzikáli Les Demoiselles de Rochefort (Slečinky z Rochefortu, 1967). V roku 2002 sa triumfálne vrátila na filmové plátno v snímke 8 femmes (8 žien). Objavovala sa aj na televíznej obrazovke, napríklad účinkovala v kriminálnom seriáli Miss (1979). Francúzsko udelilo Darrieuxovej viaceré ocenenia: v roku 1962 ju pasovali za rytiera Čestnej légie a v roku 1977 sa stala dôstojníkom Čestnej légie. V roku 1985 získala táto herečka - trikrát nominovaná na Césara za najlepšiu herečku vo vedľajšej úlohe (cenu nezískala) - Čestného Césara za celoživotné dielo.


Banská Bystrica zvládla gólovú prestrelku a porazila Slovan

HC'05 iClinic Banská Bystrica - Slovan Bratislava 4:3 (0:1, 1:1, 3:1) Góly: 32. a 45. Asselin, 52. Varga, 60. Surový - 8. Virta, 25. Červený, 49. Buc BANSKÁ BYSTRICA. Hokejisti HC'05 iClinic Banská Bystrica zdolali v piatkovom prípravnom zápase na novú sezónu na domácom ľade účastníka KHL Slovan Bratislava 4:3. Stretnutiu pred zaplneným zimným štadiónom predchádzala dojímavá rozlúčku s útočníkom Michalom Handzušom, ktorý ako 41-ročný definitívne ukončil úspešnú hokejovú kariéru. Pre slovenského majstra to bola pred vypredanými tribúnami s 2841 divákmi generálka na Tipsport Ligu a dobre ju nezačal, od 8. min prehrával po góle Virtu. Slovan sa v príprave na KHL len pomaly rozbieha a po niektorých neúspešných výsledkoch potreboval víťazstvo na povzbudenie. MHC Mikron Nové Zámky - HC AZ Havířov (ČR) 5:1 (2:0, 2:0, 1:1) Góly Nových Zámkov: 17. A. Zbořil, 20. L. Jurík, 23. Bajtek, 34. Hatala, 52. H. Ručkay V 2. tretine vypadla na štadióne vplyvom búrky čiastočne elektrina, dokonca dvakrát a 1:27 min sa dohrávalo v tretine tretej. Domáci pôsobili bojovnejšie, Slovan prvé dve tretiny kompaktnejšie, aj keď pri premieňaní šancí sa trápil a keď po perfektnej akcii Asselin v 45. min vyrovnal, vniesla sa do zápasu aj dráma. Otáznik nad výsledkom nevyriešil ani Buc v 49. min po šikovnom zakončení, keď v 52. min príklepom vyrovnal Varga. Presne 50 sekúnd pred koncom rozhodol o výsledku po prudkej strele v presilovke Surový.


Horúco bude aj v sobotu, pre juh Slovenska platí výstraha

Meteorológovia varujú, teploty sa môžu vyšplhať až na 35 stupňov Celzia.

BRATISLAVA. Juhozápad, ale i juh stredného Slovenska rozpáli v sobotu (24.6.) ďalšia vlna horúčav. Vzhľadom na očakávané popoludňajšie nadpriemerné teploty vydal Slovenský hydrometeorologický ústav (SHMÚ) výstrahy, v prípade juhozápadu ide o varovanie 2. stupňa. Týka sa celého Bratislavského kraja, okresov Galanta a Dunajská Streda v Trnavskom a okresov Šala, Komárno a Nové zámky v Nitrianskom kraji. Od 15.30 h do 18.30 h môže v tejto oblasti vystúpiť teplota až na 35 stupňov Celzia. Pre ďalšie okresy Trnavského a Nitrianskeho kraja, ale aj okresy na juhu stredného Slovenska platí výstraha 1. stupňa. Meteorológovia v tomto prípade pripúšťajú teplotná maximá okolo 33-34 stupňov. V súvislosti s výstrahou pripomínajú, že vysoké teploty predstavujú potenciálne nebezpečenstvo pre ľudské zdravie, rovnako sa môžu podpísať pod vznik požiarov.


Príbeh Orient Expressu: Jeho luxusnou podobizňou sa môžete odviezť z Prahy

Legendárny vlak opradený dobrodružnými historkami stále podnecuje našu fantáziu.

Myšlienka vyrobiť luxusný vlak napadla prvýkrát chicagskému tesárskemu majstrovi Georgovi Pullmanovi, ktorý sa trmácal v špinavom, studenom a rozheganom vagóne do New Yorku. Vtedy si pomyslel, aké by bolo fajn mať vo vlaku podobný komfort ako na luxusných parníkoch. Vagóny, ktoré sa mu neskôr podarilo vyrobiť, obdivoval v roku 1872 mladý Belgičan Georges Nagelmackers, ktorý v Pullmanovej práci vytušil veľký potenciál. V druhej polovici devätnásteho storočia vzrastal na železnici počet cestujúcich a bolo medzi nimi aj dosť tých, ktorí boli ochotní priplatiť si za pohodlný luxus. Nagelmackers založil medzinárodnú spoločnosť lôžkových vozňov La Compagnie Internationale des Wagons-Lits, známu pod značkou CIWL, ktorá začala viacerým európskym železniciam dodávať luxusné jedálenské a lôžkové vagóny. V roku 1883 sa Nagelmackers osamostatnil, aby mohol prevádzkovať vlastný vlak, plný komfortu a prepychu. Štvrtého októbra prvýkrát vyštartoval z Paríža do Istanbulu, ktorý sa vtedy ešte volal Konstantinopol. Vagóny boli vyrobené z odolného tíkového dreva, ich interiér bol plný luxusných materiálov ako janovský zamat, koža z Kordoby alebo ručne tkané gobelíny. Na stoloch v reštauračnom vozni bol prestretý strieborný príbor, krištáľové poháre a riad z najjemnejšieho porcelánu. Jedálny lístok sa dal čítať štvorjazyčne – vo francúzštine, v nemčine, maďarčine a v turečtine. Cestujúci však nemali takýto komfort počas celej cesty do Istanbulu. V rumunskom meste Giurgiu museli prestúpiť do oveľa skromnejšieho vlaku, ktorý ich odviezol do bulharskej Varny a odtiaľ sa plavili trajektom do Turecka. Až v roku 1888 sa podarilo predĺžiť trasu Orient Expressu do železničnej stanice v Istanbule. Georges Nagelmackers bol veľmi podnikavý a ambiciózny muž. Postupne sa mu podarilo uzavrieť dohody so železničnými spoločnosťami vo Francúzsku, v Nemecku, Rakúsku, Maďarsku a Rumunsku. Orient Express vďaka nemu spojil niekoľko krajín s odlišným politickým smerovaním na viac ako tritisíc kilometroch a stal sa najrýchlejším medzinárodným vlakom v Európe. Na prelome devätnásteho a dvadsiateho storočia sa v ňom odviezlo množstvo známych osobností vrátane Maty Hari, Grety Garbo a Leva Trockého. Počas prvej svetovej vojny vlak slúžil výlučne na prepravu vojenských a politických špičiek. Pre bežných smrteľníkov začal v roku 1919 premávať Simplon-Orient-Express, ktorý jazdil do Istanbulu cez Švajčiarsko, severné Taliansko a Chorvátsko. Porazené štáty ako Nemecko a Rakúsky boli z tejto trasy vylúčené. Okrem päťchodového francúzskeho menu, živej hudby a prvotriedneho servisu zažili cestujúci najluxusnejšieho vlaku na svete aj niekoľko nemilých prekvapení. Krátko po predĺžení trasy do Istanbulu, v roku 1889 prepadli Orient Express banditi na Balkáne, zajali piatich pasažierov a pustili ich až za výkupné  v hodnote stodvadsaťtisíc libier. V nasledujúcom roku vypukla v priebehu cesty v luxusných vagónoch cholera a v roku 1929 uviazol vlak v snehovej víchrici. Do Istanbulu dorazil s päťdňovým oneskorením. Bulvárne noviny písali, že cestujúci museli loviť vlky, aby nezahynuli hladom. Táto hororová udalosť inšpirovala spisovateľku Agathu Christie, ktorá v tom čase využívala vlak na cesty do Perzie, na napísanie novely Vražda v Orient Expresse. Prepychové vagóny boli inšpiráciou pre viacerých umelcov. Stali sa kulisami pre filmového Sherlocka Holmesa aj Jamesa Bonda. Po druhej svetovej vojne začala však ich sláva upadať. Starý dobrý Orient Express napokon nadobro vytlačili modernejšie rýchliky, rozmach automobilovej a leteckej dopravy. Poslednýkrát sa vydal do Istanbulu 19. mája v roku 1977. Potom sa jeho trasa skrátila a skončila v Budapešti. V roku 2002 sa z neho stáva EuroNight, komfortný nočný vlak, ktorý spája Paríž s Viedňou. O pár rokov neskôr, 13. decembra 2009 sa Európa navždy rozlúčila s jeho pôvodnou podobou. Zašlú slávu legendárneho vlaku dnes pripomína Venice Simplon-Orient-Express, zostavený z historických vozňov spoločnosti CIWL. Premáva medzi Parížom, Londýnom, Prahou, Benátkami, Budapešťou, Viedňou, Rímom a Istanbulom. V honosne zreštaurovaných vagónoch ponúka luxus a eleganciu dávnych čias vo veľkom štýle. Podrobné informácie o jednotlivých trasách a lístkoch nájdete v češtine na topluxurytravel.cz. Nastúpiť môžete napríklad v Prahe alebo vo Viedni, pripravte sa však na to, že ceny sa pohybujú od tisícsedemsto libier vyššie. Cestujúci si tento nevšedný zážitok väčšinou doprajú len pri výnimočných príležitostiach, ako sú okrúhle výročia sobášov alebo svadobné cesty.


Medzi Obyčajnými vznikla konzervatívna platforma, patrí k nim aj Matovič

V Národnej rade má poslanecký klub strany 17 členov.

BRATISLAVA. V OĽaNO vznikla skupina poslancov, ktorí sa sami pomenovali ako konzervatívna platforma. Ako povedal predseda poslaneckého klubu OĽaNO Richard Vašečka, ide o skupinu konzervatívnych poslancov v rámci poslaneckého klubu OĽaNO, ktorí sa hlásia ku konzervatívnym hodnotám a pracujú na konzervatívnych témach. "Protikorupčný boj a snaha o efektívny štát spája všetkých členov v klube OĽaNO. Pre mnohých sú však dôležité aj konzervatívne témy, preto sa k nim hlásime," zdôvodnil Vašečka s tým, že ide o čisto personálnu pracovnú skupinu v OĽaNO. V Národnej rade má poslanecký klub OĽaNO v súčasnosti 17 členov. Z nich sa podľa Vašečku hlási ku konzervatívnej platforme 12 poslancov. Je medzi nimi aj Vašečka, ktorý ku skupine zaradil aj Igora Matoviča. Podľa Vašečku práve predseda OĽaNO prišiel s týmto pomenovaním. Okrem poslancov Národnej rady sa k platforme hlási aj europoslanec Branislav Škripek. "V pláne platformy nie je rozbíjať OĽaNO a ani ho rozdeľovať," dodal Vašečka.


Priemyselná produkcia na Slovensku v júli medziročne vzrástla

Priemyselná produkcia v júli vzrástla o 2,8 percenta.

BRATISLAVA. Priemyselná produkcia v júli 2019 medziročne vzrástla o 2,8 percenta. Vývoj ovplyvnil rast v ťažbe a dobývaní o 14 percent priemyselnej výrobe o 2,7 percenta a v dodávke elektriny, plynu, pary a studeného vzduchu o 1,4 percenta Informoval o tom Štatistický úrad (ŠÚ). Po zohľadnení sezónnych vplyvov sa priemyselná produkcia v júli 2019 oproti júnu 2019 zvýšila o 0,7 percenta. Od začiatku roka vzrástla priemyselná produkcia medziročne o 4,6 percenta, v tom v dodávke elektriny, plynu, pary a studeného vzduchu o 9,5 percenta, priemyselnej výrobe o 4 percentá a v ťažbe a dobývaní o 3 percentá. "Po prekvapivom júnovom prudkom prepade slovenského priemyslu sa ten v úvode leta predsa len mierne spamätal. Napriek tomu však dynamika medziročného rastu priemyslu stále výraznejšie zaostávala za tempami z úvodu roka," konštatoval analytik UniCredit Bank Ľubomír Koršňák. Ako doplnil, čísla počas letných mesiacov neraz skresľujú pravidelné dovolenkové odstávky produkcie, ktoré sa nerovnomerne rozkladajú medzi júl a august. "Pre silnejšie závery si preto musíme počkať aj na augustové čísla, ktoré môžu júlovú stabilizáciu priemyslu potvrdiť, ale aj vyvrátiť. Očakávame však, že tento rok mohol byť dovolenkový efekt podobne rozložený ako v minulom roku a august skôr potvrdí mierny rast slovenského priemyslu," dodal Koršňák.Produkcia v priemysle pritom v júli zaznamenala rast aj napriek tomu, že kľúčové odvetvie slovenského priemyslu, automobilová výroba, opäť nerástlo. Z celkového medziročného rastu priemyslu automobilový priemysel v júli ubral vyše jeden percentuálny bod. "Zdá sa teda, že ani produkcia v novej automobilke nebola v posledných mesiacoch schopná prevážiť pokles v už etablovanej časti odvetvia, ktorý zápasí s klesajúcimi predajmi na viacerých európskych trhoch," konštatoval analytik. Dôvodom slabších čísel časti automobilového priemyslu v posledných mesiacoch však mohol byť podľa neho aj výrobný cyklus, keď sa niektoré miestne automobilky viac sústredili na prípravu výrobných liniek na produkciu nových modelových radov, či modernizácie starších modelov. Na druhej strane, priemysel stále prekvapivo ťahá nahor najmä dvojica silných exportných odvetví, a to výroba elektrických zariadení a výroba strojov, ktoré aspoň nateraz odolávajú cyklickému spomaleniu európskych ekonomík a slabnúcemu externému dopytu. Obe odvetvia si aj v úvode leta udržali silné dvojciferné dynamiky medziročného rastu produkcie, pričom dynamika rastu sa v oboch odvetviach dokonca ďalej zrýchľovala. Medziročný rast priemyslu tak tieto dve odvetvia navýšili o takmer štyri percentuálne body.Júlový vývoj priemyselnej produkcie ovplyvnil medziročný rast produkcie v ťažbe a dobývaní o 14 %, priemyselnej výrobe o 2,7 % a v dodávke elektriny, plynu, pary a studeného vzduchu o 1,4 %. V rámci samotnej priemyselnej výroby najvýznamnejšie zvýšenie produkcie zaznamenali výroba elektrických zariadení o 36,8 %, výroba strojov a zariadení inde nezaradených o 19,3 %,. Rovnako výroba výrobkov z gumy a plastu a ostatných nekovových minerálnych výrobkov o 10,7 %, ostatná výroba, oprava a inštalácia strojov a zariadení o 26,9 % a výroba potravín, nápojov a tabakových výrobkov o 11,4 %. Celkovú produkciu ovplyvnil pokles hlavne vo výrobe kovov a kovových konštrukcií okrem strojov a zariadení o 14,7 %, výrobe dopravných prostriedkov o 5,8 %, výrobe koksu a rafinovaných ropných produktov o 35,4 %.V priemere od januára do konca júna medziročne vzrástla produkcia v dodávke elektriny, plynu, pary a studeného vzduchu o 9,5 %, priemyselnej výrobe o 4 % a v ťažbe a dobývaní o 3 %. V priemyselnej výrobe najvýznamnejšie zvýšenie produkcie zaznamenali štatistici vo výrobe dopravných prostriedkov o 9,9 %, výrobe strojov a zariadení inde nezaradených o 20 %, výrobe elektrických zariadení o 22,1 % a v ostatnej výrobe, oprave a inštalácií strojov a zariadení o 9,7 %. Produkcia klesla najmä vo výrobe kovov a kovových konštrukcií okrem strojov a zariadení o 10,2 %, výrobe koksu a rafinovaných ropných produktov o 17,3 %, výrobe textilu, odevov, kože a kožených výrobkov o 12,9 % a vo výrobe chemikálií a chemických produktov o 8,5 %.


Zatkli muža, ktorý sa vyhrážal smrťou španielskemu premiérovi

Zadržaný muž je vo veku 63 rokov a medzi zhabanými zbraňami sa nachádzali aj ostreľovacie pušky a jeden samopal.

BARCELONA. Španielska polícia zatkla v septembri muža vlastniaceho "arzenál zbraní", ktorý sa na internete v diskusiách vyhrážal zabitím španielskeho premiéra Pedra Sáncheza. Informovala o tom agentúra AFP s odvolaním sa na štvrtkové oznámenie príslušných úradov. Španielsky denník Público, ktorý túto správu priniesol ako prvý, informoval, že zadržaný muž je vo veku 63 rokov a medzi zhabanými zbraňami sa nachádzali aj ostreľovacie pušky a jeden samopal. Podľa novín muž údajne plánoval útok na Sáncheza, pretože ho rozzúrilo premiérove rozhodnutie exhumovať telesné pozostatky bývalého diktátora Francisca Franca pochovaného v impozantnej bazilike neďaleko Madridu. Muža, ktorý "chcel zabiť predsedu španielskej vlády", zadržali v jeho dome v meste Terrassa na severovýchode Katalánska, uviedla polícia na Twitteri. Dodala, že uňho doma našla arzenál zbraní. Katalánsky súd uviedol, že muž je podozrivý zo "sprisahania s úmyslom útoku voči orgánom použitím zbraní". Muž, ktorého totožnosť nezverejnili, je tiež obvinený z "vážnych hrozieb", nelegálneho držania "ukrytých zbraní, munície a výbušných zariadení" a zločinu z nenávisti. Hovorkyňa súdu potvrdila, že muž sa premiérovi na internete vyhrážal smrťou, i jeho zadržanie v polovici septembra. Podľa nej nemal zbrojný preukaz. Španielska vláda vo vyhlásení v reakcii uviedla, že bezpečnosť premiéra "nikdy nebola ohrozená". Francovo telo bolo od jeho smrti v roku 1975 pochované v mauzóleu v Údolí padlých severozápadne od Madridu. Súčasná španielska vláda socialistického premiéra Pedra Sáncheza plánuje telo bývalého diktátora exhumovať a pochovať na inom mieste. Španielsky parlament už schválil návrh zákona, ktorý má exhumáciu umožniť, a to aj napriek pretrvávajúcemu nesúhlasu jeho príbuzných a sympatizantov.


Štát schválil novelu autorského zákona v prospech nevidiacich

BRATISLAVA. Lepšiu dostupnosť kníh, novín, časopisov, audiokníh a ďalších diel pre nevidiacich, zrakovo postihnutých alebo postihnutých inou poruchou čítania má priniesť novela Autorského zákona. Návrh novelizácie Autorského zákona, ktorú pripravilo Ministerstvo kultúry (MK) SR, dnes schválila vláda. Nutnosť úpravy Autorského zákona vyplýva z potreby zapracovať smernicu Európskeho parlamentu a Rady (EÚ) z 13. septembra 2017 o určitých povolených spôsoboch použitia určitých diel a iných predmetov chránených autorským právom a s ním súvisiacimi právami v prospech osôb, ktoré sú nevidiace, zrakovo postihnuté alebo postihnuté inou poruchou čítania. Smernicou sa preberajú ustanovenia Marakéšskej zmluvy o uľahčení prístupu k uverejneným dielam pre osoby nevidiace, zrakovo postihnuté alebo postihnuté inou poruchou čítania, ktorá bola prijatá Svetovou organizáciou duševného vlastníctva (WIPO).Novelizáciou Autorského zákona sa v zmysle smernice zavedie povinná výnimka z autorského práva a práv súvisiacich s autorským právom v prospech nevidiacich, zrakovo postihnutých alebo postihnutých inou poruchou čítania, ale aj neziskových organizácií, ktoré sa venujú napĺňaniu ich potrieb (tzv. poskytovatelia služieb pre osoby s poruchou čítania). Súčasne má byť Autorský zákon doplnený o niekoľko nových definícií vyplývajúcich zo smernice a upraviť sa má aj cezhraničná výmena rozmnoženín diel a iných predmetov ochrany v prístupných formátoch.Návrh európskej smernice zverejnila 14. septembra 2016 Európska komisia na základe požiadavky Rady. Cieľom bolo zosúladiť právny rámec Európskej únie s Marakéšskou zmluvou, ktorej cieľom je dosiahnuť pre osoby so zrakovým postihnutím a osoby s poruchami čítania lepší prístup k informáciám a vstúpila do platnosti 30. septembra 2016. Smernicu schválili 13. septembra 2017 a 20. septembra 2017 zverejnili v Úradnom vestníku Európskej únie. Autorský zákon platný na Slovensku v súčasnosti obsahuje všeobecnú výnimku pre potreby osôb so zdravotným postihnutím. Na toto ustanovenie nadviaže aj zapracovanie pravidiel smernice, ktoré je potrebné, pretože SR ako členský štát Európskej únie musí prebrať ustanovenia smernice do svojej legislatívy. Navrhovaná účinnosť k 11. októbru 2018 zodpovedá lehote na transpozíciu smernice.


Novým českým ministrom zahraničných vecí bude zrejme Martin Stropnický

Zeman by Andreja Babiša mal vymenovať za premiéra 6. decembra.

PRAHA. Nástupcom Lubomíra Zaorálka na čele českej diplomacie by sa mal stať doterajší minister obrany ČR Martin Stropnický. Potvrdil to v piatok pre denník Právo budúci premiér krajiny Andrej Babiš. Podľa jeho slov povedie rezort školstva doterajší námestník ministra Robert Plaga. Ako informovala verejnoprávna Česká televízia, ministerstvo kultúry by mal riadiť muzikológ Ilja Šmíd, spoluzakladateľ Pražskej komornej filharmónie. Rezort zdravotníctva by mali zveriť poslancovi, niekdajšiemu Babišovmu tajomníkovi známemu i z televíznej súťaže Česko hledá SuperStar Adamovi Vojtěchovi. Ministerstvo pre miestny rozvoj, ktorého doterajšia šéfka Klára Šlechtová sa stane ministerkou obrany ČR, by mala riadiť doterajšia námestníčka rezortu pre európske programy Klára Dostálová. Babiš už vo štvrtok pre Rádiožurnál Českého rozhlasu uviedol, že novou ministerkou financií by sa mala stať jeho niekdajšia námestníčka Alena Schillerová, rezort priemyslu by mal riadiť Tomáš Hüner, ktorý v súčasnosti pracuje pre nadnárodnú spoločnosť, a novou ministerkou práce a sociálnych vecí by mala byť radná zo Stredočeského kraja Jaroslava Němcová. Rezort vnútra by podľa Babišových slov mal riadiť šéf bezpečnosti v strojárskej spoločnosti Vítkovice Lubomír Metnar a riadenia ministerstva pôdohospodárstva by sa mal ujať spolumajiteľ pôdohospodárskeho a potravinárskeho koncernu Úsovsko Jiří Milek. Ako je známe, nomináciu na post ministerky obrany potvrdila aj doterajšia ministerka pre miestny rozvoj Karla Šlechtová. Prezident ČR Miloš Zeman potvrdil, že na čele rezortu dopravy zostane Dan Ťok. Najvyšší český predstaviteľ by Andreja Babiša mal vymenovať za premiéra 6. decembra. V ďalších dňoch sa hlava štátu chce stretnúť so všetkými nováčikmi navrhovanými po prvý raz na pôsobenie vo vláde, aby 13. decembra slávnostne vymenoval nový kabinet.


Nemecké kluby minuli na nové posily rekordnú sumu peňazí

MNÍCHOV. Osemnásť klubov nemeckej futbalovej Bundesligy investovalo v letnom prestupovom období do 159 nových hráčov rekordnú sumu 705 miliónov eur. V sume nie sú zarátané čiastky vyplatené za hosťovanie a bonusy. V roku 2017 minuli kluby na posily 577 miliónov eur, čo bolo doterajšie maximum. Informovala o tom agentúra DPA. Najhlbšie teraz siahli do vrecka Borussia Dortmund (137 miliónov eur) a Bayern Mníchov (130 miliónov eur). Nováčik SC Paderborn investoval do nových posíl iba 150 000 eur. Najdrahším nákupom bol Lucas Hernandez, za ktorého zaplatil Bayern španielskemu Atletiku Madrid 80 miliónov eur.


Bacca nedostáva v AC Miláno priestor, rád by sa vrátil do FC Sevilla

Kolumbijčan podpísal v roku 2015 s Milánčanmi päťročnú zmluvu.

SEVILLA. Kolumbijský futbalista v službách AC Miláno Carlos Bacca sa chce vrátiť do svojho niekdajšieho mužstva FC Sevilla. Tridsaťročný útočník by rád dostal viac priestoru na ihrisku pred blížiacimi sa majstrovstvami sveta v Rusku a práve klub, s ktorým dvakrát triumfoval v Európskej lige, by mu to mohol umožniť. "V Seville zažil nádherné osobné i športové časy a preto sa chce vrátiť. Je v dobrej kondícii a pripravený na novú sezónu," citoval portál goal.com Baccovho agenta Sergia Barilu, odvoláva sa sa na periodikum AS. Bacca prestúpil do AC Miláno práve z FC Sevilla v roku 2015 a s vedením klubu podpísal zmluvu na päť rokov. V ostatnej dobe však tréner Vincenzo Montella uprednostňuje v útočnej formácii iných futbalistov, navyše s prestupom do Milána sa spájajú kanonieri Zlatan Ibrahimovič či Radamel Falcao. Kolumbijský reprezentant v Európe pôsobil aj v belgickom Club Bruggy.


Čiliak podal na Slovan trestné oznámenie. Brustovi a Taffemu vraj klub dlhuje pol milióna eur

Slovan musí vyriešiť viaceré finančné záväzky voči svojim bývalým hráčom.

BRATISLAVA. HC Slovan Bratislava musí pred návratom do najvyššej slovenskej hokejovej súťaže Tipsport ligy vyriešiť viaceré finančné záväzky voči svojim bývalým hráčom. Problémy s výplatami najnovšie adresovala trojica bývalých členov klubu, ktorí si kedysi obliekali dres teraz už niekdajšieho účastníka Kontinentálnej hokejovej ligy (KHL). Reprezentačný brankár SR Marek Čiliak, ktorý bol súčasť bratislavského klubu v uplynulej sezóne, prezradil, že na Slovan podal trestné oznámenie. "Mám to šťastie, že mne mi je Slovan dlžný len tri výplaty, keďže som vo februári odišiel do českého tímu HC Kometa Brno. Ale čo ostatní? Tým dlhujú sedem výplat a viac. Jasné, že sa snažím vymôcť svoje peniaze naspäť. Dal som to preto na arbitrážny súd. KHL môj dlh uznala, ale Slovan nič. Fakt tomu nerozumiem, akoby to bolo týmto ľuďom všetko jedno," prezradil pobúrený Čiliak v rozhovore pre web sport24.pluska.sk. Nevyplatené peniaze sa stále snaží získať. "Podal som trestné oznámenie na súd a všetko rieši môj právnik. Pobavil som sa však na tom, že sa mu ozvala nejaká firma, že odkúpi moje pohľadávky za 40 percent. Ja som však bol zamestnanec a chcem svoje peniaze naspäť," dodáva k situácii 29-ročný gólman. Problémy s meškajúcimi výplatami avizovala aj ďalšia niekdajšia opora Slovana medzi tromi žŕdkami - Kanaďan Barry Brust, ktorému je klub podľa jeho slov dlžný 200-tisíc eur. V horšej situácii sa však nachádza americký útočník Jeff Taffe. "Sú mi dlžní vyše 300-tisíc eur. Som z toho smutný, pretože stále len zavádzali a sľubovali a pritom to bola lož. Nedostať dva roky peniaze za prácu, to je šialenstvo. Vrátil som sa po roku pôsobenia vo Švajčiarsku len preto, lebo som si myslel, že to je jediná cesta, ako získať peniaze späť, ale nestalo sa. A pritom nikto s vami nekomunikuje. Je načase, aby niekto zobral zodpovednosť. Všetko rieši môj agent a podnikneme kroky, aby sme získali to, čo nám patrí," hovorí pre Šport24 38-ročný rodák z Minnesoty. Od pondelkového večera je jasné, že hokejový Slovan Bratislava končí v nadnárodnej KHL a podá prihlášku do Tipsport ligy. Na získanie potrebnej licencie však musí vyrovnať spomenuté aj ďalšie dlhy voči hráčom, pričom ide o sedemcifernú sumu v eurách. Vedenie klubu aj v prípade, že bude Slovan pôsobiť v Tipsport lige, chce hrať na Zimnom štadióne Ondreja Nepelu, ktorého vlastníkom je mesto Bratislava. Slovan však aj v tomto prípade dlhuje sedemmiestnu sumu. Ako pre agentúru SITA v utorok potvrdil hovorca bratislavského magistrátu Peter Bubla, k 27. máju je to 1 171 213,26 eur a dlh HC Slovan mládež je k rovnakému dňu 135 916,31 eur.


Moldavsko chce plyn radšej z Rumunska ako z Ruska

Kontrakt o dodávkach plynu s ruským Gazpromom podpísalo Moldavsko v roku 2008 a platnosť zmluvy sa skončí v závere roku 2019.

KIŠINOV. Moldavská vláda chce radšej počkať na vybudovanie plynovodu z Rumunska, ako predĺžiť dohodu s ruskou energetickou spoločnosťou Gazprom. Moldavský minister hospodárstva Chiril Gaburici pre utorkové vysielanie televíznej stanice TVC21 povedal, že jeho krajina, ktorá je pri dodávkach plynu závislá od Ruska, počká na vybudovanie 120 kilometrov dlhého plynovodu od rumunských hraníc do moldavského hlavného mesta Kišinov. Začiatok výstavby plynovodu je naplánovaný na tento mesiac a očakáva sa, že sa dokončí do roku 2020. "Naozaj chceme čo najskôr mať prístup k alternatívnemu plynu," povedal Gaburici. Kontrakt o dodávkach plynu Moldavsko s Gazpromom podpísalo v roku 2008 a platnosť zmluvy sa skončí v závere roku 2019. Moldavský prezident Igor Dodon, ktorý uprednostňuje užšie vzťahy s Ruskom, však chce, aby sa terajšia dohoda s Gazpromom predĺžila.


Grécko trvá na tom, že splnilo všetky sľuby, teraz čaká to isté od veriteľov

Grécky minister financií Euclid Tsakalotos tvrdí, že krajina splnila všetky sľuby, ku ktorým sa zaviazala.

ATÉNY. Grécky minister financií Euclid Tsakalotos trvá na tom, že jeho krajina splnila všetky sľuby, ku ktorým sa zaviazala. Teraz by sa podľa neho mali veritelia dohodnúť na opareniach, ktoré pomôžu krajine znížiť dlh na udržateľnú úroveň a dostať sa z finančnej krízy. Grécko podľa Tsakalotosa presadilo všetky požadované úsporné opatrenia, vrátane reformy dôchodkov a verejnej správy, a preto by sa teraz mali Medzinárodný menový fond (MMF) a krajiny eurozóny dohodnúť na tom, ako splnia svoj sľub týkajúci sa zníženia dlhovej záťaže. Atény dúfajú, že k dohode sa dospeje počas stretnutia ministrov financií eurozóny, ktoré sa bude konať 15. júna v Luxemburgu. Hlavným problémom je spor medzi eurozónou a MMF, ktorý sa zatiaľ finančne nepodieľa na aktuálnom treťom záchrannom balíku. "Nemá veľký zmysel vstúpiť do záchranného programu, ak cieľom nie je jeho opustenie. A za ukončenie programu by mala byť zodpovedná okrem krajiny, ktorá je dlžníkom, aj veriteľská krajina," povedal Tsakalotos pred novinármi v Aténach. "My sme splnili svoju časť dohody, teraz je na veriteľoch, aby splnili svoju.


Polícia začala v kauze národný poklad trestné stíhanie

Matica slovenská otvorila bezpečnostnú skriňu uloženú v matičnej budove v Martine.

MARTIN. Vyšetrovateľ odboru kriminálnej polície Okresného riaditeľstva Policajného zboru v Martine začal v súvislosti s odcudzením časti Národného pokladu SR vo štvrtok trestné stíhanie vo veci zločinu krádeže. Prokurátorsky dozor vykonáva prokurátor Okresnej prokuratúry Martin. TASR o tom v piatok informoval hovorca Krajskej prokuratúry Žilina Milan Cisarik. Matica slovenská otvorila pod dohľadom štátnej notárky bezpečnostnú skriňu uloženú v matičnej budove v Martine, aby zistila aktuálny stav kovovej časti zbierky na Národný poklad SR, informoval 27. júna predseda Matice Marián Tkáč. Po úvodnej inventarizácii sa podľa neho zistilo, že Nadácia Matice slovenskej nevenovala jej správe zákonom požadovanú pozornosť. "Tvrdenia nadácie, že všetky škatule a obálky so zlatom a inými cennými kovmi v bezpečnostnej skrini v Martine sú od roku 2006 neporušené, nie sú pravdivé. Pri kontrole sa zistilo, že niekoľko desiatok obálok, v ktorých boli umiestnené predmety zo zlata, bolo otvorených a ich obsah nezodpovedal inventarizačným zoznamom na obálkach. Chýba niekoľko desiatok predmetov zo zlata, čo chce Matica počas dôkladnej inventarizácie aj za účasti predstaviteľov Nadácie Matice slovenskej podrobnejšie preveriť," uviedol predseda Matice slovenskej. "Ako vieme, finančná časť zbierky na Národný poklad SR bola nelegitímne 'investovaná' do Podielového družstva Slovenské investície, ktoré skrachovalo. A tak vlastník zbierky, ktorým nie je nikto iný ako slovenský národ, prišiel vinou Nadácie Matice slovenskej o približne 26 miliónov slovenských korún, teda asi 870-tisíc eur," podotkol Tkáč. Rozhodnutie predsedu Matice slovenskej Mariána Tkáča násilným spôsobom otvoriť bezpečnostnú skriňu so zámerom zistiť aktuálny stav kovovej časti Národného pokladu SR, umiestneného v budove Matice v Martine, bolo nelegitímne. Nadácia Matice podala z dôvodu nezákonného otvorenia trestné oznámenie na neznámeho páchateľa. Vo vyhlásení to pre TASR 29. júna uviedol správca Nadácie MS Jozef Steiner. "Dôrazne odmietam tendenčné tvrdenie, že za obdobie môjho výkonu funkcie správcu od roku 2012 došlo k úbytku, teda k strate zlata z kovovej časti národného pokladu alebo k porušeniu zákona o účtovníctve. Notárska zápisnica z preberacej inventúry v roku 2012 vyvracia skutočnosti uvádzané MS o otvorení bezpečnostnej skrine. Od roku 2006, kedy bola kovová časť Národného pokladu SR prevezená z VÚB banky až dodnes, nemali členovia orgánov nadácie bez povolenia MS vstup do jej chránených priestorov," dodal Steiner.


Nórsko a Nemecko spojí v roku 2020 výkonný elektrický kábel

Kábelové spojenie prispeje k stabilizácii ceny elektrickej energie v Európe.

HAMBURG / OSLO. Projekt prepojenia Nórska a Nemecka elektrickým káblom sa stáva skutočnosťou. V juhonórskom Vollesfjorde začali v utorok ukladať kábel na morské dno. Informoval o tom partner projektu Tennet. Od roku 2020 si budú cez kábel vymieňať elektrickú elektrinu energetické trhy Nórska a Nemecka. Podľa situácie na nich bude tiecť elektrická energia z nórskych hydroelektrární do Nemecka a energia vyprodukovaná v nemeckých veterných parkoch do Nórska. Kábel bude mať kapacitu 1400 megawattov, čo je výkon veľkého jadrového bloku. Spojenie oboch krajín káblom vytvorí predpoklady pre integráciu severozápadného európskeho trhu s elektrinou. Vzrastie jeho efektívnosť a prispeje k stabilizácii jej ceny. Kábel bude dlhý 623 km. Z neho 516 km bude ležať na morskom dne. Na nemeckom území sa vynorí v Büssume, v spolkovej krajine Šlezvicko-Holštajnsko. Na budúci rok v lete sa začne pokladať kábel z Nemecka smerom do Nórska. Tímy ukladačov sa stretnú na otvorenom mori, kde konce oboch káblov spoja. Meter kábla váži 70 kg. Vlastne nebude ležať na morskom dne, ale špeciálna loď Polar King ho dostane dva metre pod jeho povrch. Podobný elektrický kábel už sedem rokov spája Nórsko a Holandsko. Jeho kapacita je však len 700 MW. Rovnaký projekt sa pripravuje aj pre spojenie Nórska a Veľkej Británie.


Dosiahli najnižšie skóre v histórii Super Bowlu. Ako Patriots zdolali Rams

Online prenos

Fotogaléria

Reklamy

Index o Super Bowle

Koncert Maroon 5

BRATISLAVA, ATLANTA. Mnohí fanúšikovia môžu tvrdiť, že prestížny Super Bowl bol tentoraz nudný. Defenzíva totiž prevyšovala ofenzívu. New England Patriots zdolali Los Angeles Rams 13:3, čo je najnižšie skóre v histórii Super Bowlu. Na fotografiách agentúry AP si môžete pozrieť, ako zápas prebiehal.


V mrazoch pre pomoc ľuďom bez domova funguje SOS linka

V Bratislave funguje SOS linka občianskeho združenia (OZ) Vagus s číslom 0949 655 555 a aplikácia Vagus SOS.

BRATISLAVA. V Bratislave funguje v aktuálnom mrazivom počasí pre pomoc ľuďom bez domova aj SOS linka občianskeho združenia (OZ) Vagus s číslom 0949 655 555 alebo mobilná aplikácia Vagus SOS. Ľudia tu môžu nahlásiť polohu a stav človeka bez domova na území hlavného mesta, ktorý v mrazoch potrebuje pomoc. Informuje o tom združenie na sociálnej sieti. V nocľahárni sv. Vincenta de Paul v Bratislave počas uplynulých dní našlo útočisko pred mrazmi viac ako 200 ľudí za noc. "Kolegovia navyše vyrazili do terénu a v niektorých mestských častiach priniesli ľuďom bez domova drevo a skontrolovali, či je všetko v poriadku. Naďalej budeme situáciu monitorovať," podotkla na sociálnej sieti nezisková organizácia Depaul Slovensko. OZ Vagus momentálne pracuje pre mrazivé počasie v hlavnom meste v krízovom režime. Centrum Domec na Mýtnej 33 v Bratislave tak poskytne útočisko ľuďom aj mimo bežných prevádzkových hodín a terénni pracovníci združenia zvyšujú počet výjazdov. "Našou prioritou číslo jeden je najkrízovejšia pomoc pre čo najviac ľudí (transport, teplé nápoje, cukor, prikrývky, izotermické fólie)," uvádza OZ Vagus. Ľudí žiada, aby sledovali pozorne svoje okolie a ak zbadajú človeka v ohrození, aby mu venovali pozornosť, oslovili ho, ponúkli teplý nápoj či prikrývku. Verejnosť môže zavolať aj na SOS linku Vagus 0949 655 555 (v čase od 9.00 - 22.00 h, v nedeľu od 17.00 - 22.00 h) či stiahnuť si mobilnú aplikáciu Vagus SOS a nahlásiť polohu človeka bez domova na území Bratislavy. V centre Domec možno darovať spací vak, pánske zimné bundy a topánky. Ľudia môžu organizácie pracujúce s ľuďmi bez domova podporiť aj finančne. V novembri 2016 bolo na území Bratislavy sčítaných minimálne 2064 ľudí bez domova. Odhadovaný počet týchto osôb je však podľa organizácií, ktoré s nimi pracujú, 4000 až 5000. Slovenský hydrometeorologický ústav (SHMÚ) predpovedá do piatka (2.3.) na území Bratislavy mrazivé počasie.


Žitňanská navrhla v tomto roku deväť trestov pre sudcov za pomalé rozhodovanie

Dva návrhy zanechal Žitňanskej jej predchodca Tomáš Borec.

BRATISLAVA. Ministerka spravodlivosti Lucia Žitňanská (Most-Híd) využila v tomto roku svoju kompetenciu navrhovať disciplinárne stíhanie sudcov, ktorí si neplnia alebo porušujú svoje povinnosti. Od nástupu do funkcie v marci podala deväť disciplinárnych návrhov. Vo všetkých žiada potrestať sudcov za to, že spôsobili prieťahy v súdnom konaní. Dva návrhy zanechal Žitňanskej jej predchodca Tomáš Borec (nominant Smeru). Oba smerujú voči jedinému sudcovi, ten by mal prísť pre prieťahy na pol roka o polovicu platu. V prvom konaní uznal disciplinárny senát sudcu vinným a uložil mu trojmesačné zníženie platu o 30 percent. Proti rozsudku sa obe strany odvolali. V zvyšných návrhoch navrhuje ministerka finančné tresty, v dvoch menej závažných prípadoch písomné napomenutie. O jednom návrhu už aj bolo rozhodnuté, disciplinárny senát sudcu oslobodil. Ministerstvo spravodlivosti podalo aj tu odvolanie. "Ja to vidím skôr tak, že prvý, kto by mal konať, je predseda súdu," ozrejmila Žitňanská ako narába s kompetenciou navrhovať trestanie sudcov. Začiatkom budúceho roka sa chce rozprávať s predsedami tých súdov, ktorí sú v tejto veci nečinní. "Konáme tam, kde vidíme, že ide o jasné porušenie," uviedla na margo návrhov, ktoré zatiaľ podpísala. Žitňanská nie je spokojná s tým, ako celkovo fungujú disciplinárne senáty. Ich činnosť považuje za "nie veľmi pružnú". Chystá sa navrhnúť posilnenie právomoci Súdnej rady SR v tejto oblasti. Predstaví ich na začiatku januára 2017, budú súčasťou balíka zmien sudcovských zákonov. "Uvažujeme určiť jednoznačne pôsobnosť Súdnej rady a predsedníčky Súdnej rady vo vzťahu k disciplinárnym senátom, aby proste boli disciplinárne senáty tiež pod riadnym dohľadom a vykonávali riadne svoju funkciu," priblížila. Predošlý minister Borec podal počas štyroch rokov vo funkcii celkom 51 disciplinárnych návrhov. Necelá polovica z nich bola za pomalé rozhodovanie, tu navrhol tresty pre celkom 23 sudcov. Najprísnejší trest - odvolanie z funkcie sudcu navrhol exminister celkom osemkrát. Z toho štyri razy pre jednu a tú istú sudkyňu Okresného súdu Bratislava II. Disciplinárne senáty mu nevyhoveli ani v jednom prípade.